**เอกสารแนบ 1**

**ร่างข้อกำหนดว่าด้วยสิทธิและหน้าที่**

**ของผู้ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**

**และผู้ถือใบแสดงสิทธิดังกล่าวสำหรับ**

**ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศของ**

**ธนาคารกรุงไทย จำกัด (มหาชน)**

ข้อกำหนดว่าด้วยสิทธิและหน้าที่ของผู้ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ และผู้ถือใบแสดงสิทธิดังกล่าวฉบับนี้ (**“ข้อกำหนดสิทธิ”**) กำหนดสิทธิและหน้าที่ของธนาคารกรุงไทย จำกัด (มหาชน) (**“ผู้ออกใบแสดงสิทธิ”**) และผู้ถือใบแสดงสิทธิ ที่ใช้บังคับกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ (“**ใบแสดงสิทธิ**” หรือ “**ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**”) ซึ่งออกโดยผู้ออกใบแสดงสิทธิ

ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจะออกเป็นรายตราสารตามรายหลักทรัพย์ อ้างอิงโดยใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่ออกในแต่ละหลักทรัพย์จะมีการระบุข้อมูลเกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศและข้อมูลเฉพาะสำหรับการเสนอขายใบแสดงสิทธิดังกล่าวในแต่ละครั้ง ไว้ในแบบแสดงรายการข้อมูลและร่างหนังสือชี้ชวนการเสนอขายตราสารแสดงสิทธิในหลักทรัพย์ต่างประเทศ (**“แบบ 69-DR”**) สำหรับการเสนอขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในหลักทรัพย์นั้น ๆ และให้ถือว่าข้อกำหนดสิทธิเป็นส่วนหนึ่งของแบบ 69-DR ทั้งนี้ ในกรณีที่มีข้อความขัดแย้งกันระหว่างข้อความใด ๆ ในแบบ 69-DR และข้อความในข้อกำหนดสิทธิฉบับนี้ ให้ใช้ข้อความในแบบ 69-DR ที่เกี่ยวข้องเป็นหลัก

สิทธิและหน้าที่ในใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจะเป็นไปตามที่ระบุไว้ในข้อกำหนดสิทธิฉบับนี้ซึ่งเป็นส่วนหนึ่งของแบบ 69-DR โดยผู้ออกใบแสดงสิทธิและผู้ถือใบแสดงสิทธิจะต้องผูกพันตามข้อกำหนดสิทธิทุกประการ และให้ถือว่าผู้ถือใบแสดงสิทธิได้รับทราบและเข้าใจข้อกำหนดสิทธิและแบบ 69-DR ที่เกี่ยวข้องเป็นอย่างดีแล้ว ทั้งนี้ ผู้ออกใบแสดงสิทธิจะจัดให้มีการเก็บรักษาข้อกำหนดสิทธิและแบบ 69-DR ที่เกี่ยวข้อง ไว้ ณ สำนักงานใหญ่ของผู้ออกใบแสดงสิทธิเพื่อให้ผู้ถือใบแสดงสิทธิได้มีโอกาสตรวจสอบเอกสารต่าง ๆ ดังกล่าวได้ในวันและเวลาทำการของผู้ออกใบแสดงสิทธิ รวมทั้งประกาศไว้ในเว็บไซต์ของผู้ออกใบแสดงสิทธิด้วย

**1. คำจำกัดความและการตีความ**

1.1 คำและข้อความต่าง ๆ ที่ใช้อยู่ในข้อกำหนดสิทธิและข้อกำหนดเพิ่มเติมที่เกี่ยวข้อง ให้มีความหมายดังต่อไปนี้

**“ข้อกำหนดสิทธิ”** หมายถึง ข้อกำหนดว่าด้วยสิทธิและหน้าที่ของผู้ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ และผู้ถือใบแสดงสิทธิดังกล่าวฉบับนี้

**“เอกสารแนบท้ายข้อกำหนดสิทธิ”** หมายถึง ข้อกำหนดเพิ่มเติมซึ่งลงนามโดยผู้ออกใบแสดงสิทธิที่มีการระบุข้อกำหนดและรายละเอียดของใบแสดงสิทธิในหลักทรัพย์อ้างอิงแต่ละหลักทรัพย์ ตามที่กำหนดไว้ในเอกสารแนบท้ายข้อกำหนดสิทธิ ซึ่งถือเป็นส่วนหนึ่งของข้อกำหนดสิทธิฉบับนี้

**“แบบ 69-DR”** หมายถึง แบบแสดงรายการข้อมูลและร่างหนังสือชี้ชวนการเสนอขายตราสารแสดงสิทธิในหลักทรัพย์ต่างประเทศในหลักทรัพย์นั้น ๆ

**“ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ”** หมายถึง ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศใด ๆ ที่ออกโดยผู้ออกใบแสดงสิทธิ โดยมีรายละเอียดของใบแสดงสิทธิในแต่ละหลักทรัพย์ตามที่กำหนดไว้ในแบบ 69-DR ที่เกี่ยวข้อง

**“ผู้ออกใบแสดงสิทธิ”** หมายถึง ธนาคารกรุงไทย จำกัด (มหาชน)

**“ผู้ถือใบแสดงสิทธิ”** หมายถึง ผู้ที่มีชื่อปรากฏเป็นผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในสมุดทะเบียนผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ซึ่งเป็นผู้ที่จะสามารถใช้สิทธิและได้รับประโยชน์ตามใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

**“ผู้ดูแลสภาพคล่อง”** หมายถึง ผู้ดูแลสภาพคล่องตามที่ระบุในเอกสารแนบท้ายข้อกำหนดสิทธิที่เกี่ยวข้อง

**“สำนักงาน ก.ล.ต.”** หมายถึง สำนักงานคณะกรรมการกำกับหลักทรัพย์และตลาดหลักทรัพย์

**“ตลาดหลักทรัพย์ไทย”** หมายความว่า ตลาดหลักทรัพย์แห่งประเทศไทย

**“ตลาดหลักทรัพย์ต่างประเทศ”** หมายความว่า ตลาดหลักทรัพย์ของประเทศที่มีการจดทะเบียนซื้อขายหลักทรัพย์ต่างประเทศที่เป็นหลักทรัพย์อ้างอิงของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

**“นายทะเบียนใบแสดงสิทธิ”** หมายถึง บริษัท ศูนย์รับฝากหลักทรัพย์ (ประเทศไทย) จำกัด หรือผู้ที่ได้รับการแต่งตั้งโดยชอบให้ทำหน้าที่เป็นนายทะเบียนใบแสดงสิทธิแทน (ถ้ามี)

**“วันทำการ”** หมายถึง วันที่ธนาคารพาณิชย์โดยทั่วไปเปิดทำการในกรุงเทพมหานคร ประเทศไทย ซึ่งมิใช่วันเสาร์หรือวันอาทิตย์ หรือวันที่ธนาคารแห่งประเทศไทยประกาศกำหนด

**“วันกำหนดสิทธิ”** (Record Date) ให้มีความหมายตามที่ได้นิยามไว้ในข้อ 4

**“เหตุสุดวิสัย”** หมายความรวมถึงแต่ไม่จำกัดเพียง ภัยพิบัติตามธรรมชาติ แผ่นดินไหว ไฟไหม้ การระเบิด การนัดหยุดงาน การพิพาทแรงงาน อุบัติเหตุ โรคระบาด พายุ น้ำท่วม สงคราม การปฏิวัติ สังคมปั่นป่วน การขาดแคลนหรือการขัดข้องของไฟฟ้า น้ำ เชื้อเพลิงหรือแรงงาน ข้อผิดพลาดหรือความล่าช้าในการจัดส่งข้อมูลหรือเกี่ยวกับระบบเครือข่ายการสื่อสาร อันเกิดจากเครือข่ายการสื่อสารของบุคคลภายนอก กฎหมาย คำสั่ง ประกาศ ระเบียบ การเรียกร้อง ข้อกำหนดของรัฐบาล หรือหน่วยงาน เจ้าพนักงานหรือผู้แทนของรัฐ หรือเหตุประการอื่นใดที่ส่งผลหรือที่น่าจะส่งผลให้เกิดเหตุดังกล่าว หรือมีผลต่อการดำเนินการของผู้ออกใบแสดงสิทธิ

**“พ.ร.บ. หลักทรัพย์ฯ”** หมายถึง พระราชบัญญัติหลักทรัพย์และตลาดหลักทรัพย์ พ.ศ. 2535 และที่แก้ไขเพิ่มเติม

1.2 การตีความ

เว้นแต่จะกำหนดไว้เป็นอย่างอื่น ให้ตีความข้อกำหนดสิทธิดังนี้

1.2.1 ให้ถือว่าใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในแต่ละหลักทรัพย์ เป็นใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศซึ่งแยกต่างหากจากกัน และแบบ 69-DR ในแต่ละหลักทรัพย์ จะมีผลใช้บังคับกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในแต่ละหลักทรัพย์อย่างเป็นอิสระจากกัน อย่างไรก็ตาม ให้ข้อกำหนดใด ๆ ที่กำหนดในข้อกำหนดสิทธิฉบับนี้ (รวมถึงที่จะมีแก้ไขเปลี่ยนแปลง) แต่ไม่รวมถึงเอกสารแนบท้ายข้อกำหนดสิทธิซึ่งเป็นข้อกำหนดเพิ่มเติมสำหรับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในแต่ละหลักทรัพย์ มีผลใช้บังคับกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในทุกหลักทรัพย์ที่ออกโดยผู้ออกใบแสดงสิทธิ

1.2.2 การอ้างอิงถึงเอกสารเกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศฉบับใด ๆ ให้หมายความรวมถึงเอกสารเกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศฉบับแก้ไข หรือเพิ่มเติมใด ๆ ซึ่งจะได้จัดทำขึ้นเป็นครั้งคราว และมีผลใช้บังคับตามที่กำหนดในข้อกำหนดสิทธิฉบับนี้

1.2.3 การอ้างอิงถึงกฎหมาย ข้อบังคับ หรือประกาศใด ๆ ให้หมายความรวมถึง กฎหมาย ข้อบังคับ ประกาศของหน่วยงานของรัฐ หรือหน่วยงานกำกับดูแลใด ๆ ที่เกี่ยวข้อง และตามที่ได้มีการแก้ไข เพิ่มเติม หรือแทนที่ด้วย

1.2.4 การอ้างอิงถึงบุคคล ให้หมายความรวมถึง บุคคลธรรมดา นิติบุคคล สมาคม ซึ่งรวมทั้งผู้สืบสิทธิ ผู้รับโอน หรือบุคคลอื่นใดซึ่งบุคคลดังกล่าวข้างต้นอาจควบรวมกิจการด้วย

1.2.5 หัวข้อของข้อกำหนดสิทธิมีไว้เพื่อประโยชน์ในการอ้างอิงเท่านั้นโดยจะไม่มีผลกระทบต่อการตีความใด ๆ

**2**. **ลักษณะของใบแสดงสิทธิ**

ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศตามข้อกำหนดสิทธินี้เป็นใบแสดงสิทธิชนิดระบุชื่อผู้ถือ และสามารถโอนเปลี่ยนมือได้โดยไม่มีข้อจำกัดการโอน ทั้งนี้ เมื่อมีการนำใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ไปจดทะเบียนในตลาดหลักทรัพย์ไทย ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจะถูกนำไปฝากไว้กับ บริษัท ศูนย์รับฝากหลักทรัพย์ (ประเทศไทย) จำกัด ในระบบไร้ใบหลักทรัพย์ (Scripless)

**3. สิทธิ หน้าที่ และความรับผิดชอบของผู้ออกใบแสดงสิทธิ**

นับตั้งแต่วันออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจนถึงวันสิ้นสุดการมี  
ผลบังคับใช้ของข้อกำหนดสิทธิ

ผู้ออกใบแสดงสิทธิมีสิทธิ หน้าที่ และความรับผิดชอบ ดังต่อไปนี้

3.1 ผู้ออกใบแสดงสิทธิจะปฏิบัติตาม พ.ร.บ. หลักทรัพย์ฯ และกฎหมายอื่นที่เกี่ยวข้อง รวมทั้งกฎ ระเบียบ ข้อบังคับและคำสั่งต่าง ๆ ที่ออกตามกฎหมาย และปฏิบัติตามความผูกพันต่าง ๆ ตามข้อกำหนดสิทธินี้

3.2 ผู้ออกใบแสดงสิทธิจะจัดทำงบการเงินให้เป็นไปตามมาตรฐานการรายงานทางการเงินของไทย โดยผ่านการตรวจสอบและแสดงความเห็นโดยผู้สอบบัญชีที่ได้รับความเห็นชอบจากสำนักงาน ก.ล.ต.

3.3 ผู้ออกใบแสดงสิทธิจะเก็บรักษาสมุดทะเบียนผู้ถือใบแสดงสิทธิ และรายงานการประชุมผู้ถือใบแสดงสิทธิ และจัดให้มี  
การเปิดเผยเมื่อมีการร้องขออย่างสมเหตุสมผลเป็นลายลักษณ์อักษรโดยผู้ถือใบแสดงสิทธิ

3.4 ผู้ออกใบแสดงสิทธิจะแต่งตั้งนายทะเบียนใบแสดงสิทธิและจัดให้มีทะเบียนผู้ถือใบแสดงสิทธิ ตามที่กำหนดใน พ.ร.บ. หลักทรัพย์ฯ และกฎเกณฑ์ที่เกี่ยวข้อง

3.5 ผู้ออกใบแสดงสิทธิจะจัดให้มีข้อมูลและเอกสารต่าง ๆ ที่เกี่ยวกับหลักทรัพย์ต่างประเทศแก่นักลงทุนและผู้ถือใบแสดงสิทธิอย่างเพียงพอ รวมถึงร่างหนังสือชี้ชวนการเสนอขายตราสารแสดงสิทธิในหลักทรัพย์ต่างประเทศ และหนังสือชี้ชวนส่วนสรุปข้อมูลสำคัญที่นักลงทุนและผู้ถือใบแสดงสิทธิควรทราบ

3.6 ผู้ออกใบแสดงสิทธิจะจัดให้มีการเก็บรักษาหลักทรัพย์ต่างประเทศตามที่ระบุไว้ในข้อกำหนดสิทธินี้กับตัวแทนในการเก็บรักษาหลักทรัพย์ต่างประเทศ ตลอดจนดำรงหลักทรัพย์ต่างประเทศให้มีจำนวนเพียงพอที่จะรองรับจำนวนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศทั้งหมดที่จำหน่ายได้แล้วและยังไม่ได้ไถ่ถอน โดยธนาคารจะคัดเลือกตัวแทนเพื่อเก็บรักษาหลักทรัพย์ต่างประเทศโดยพิจารณาจากคุณสมบัติ ภายใต้หลักการ ดังนี้

1. พิจารณาจากผู้ให้บริการที่ได้รับอนุญาตให้ประกอบธุรกิจดูแลและเก็บรักษาหลักทรัพย์ได้โดยชอบด้วยกฎหมายของประเทศที่หลักทรัพย์ต่างประเทศมีการจดทะเบียนซื้อขายในตลาดหลักทรัพย์ของประเทศนั้น

2. พิจารณาจากความมั่นคงทางด้านฐานะการเงินของผู้ให้บริการ รายชื่อและจำนวนประเทศที่ให้บริการ รวมทั้งขอบเขตในการให้บริการ

3. พิจารณาจากความมั่นคงปลอดภัยและความรวดเร็วของเทคโนโลยีที่ใช้ในการให้บริการ

4. พิจารณาจากค่าธรรมเนียมในการให้บริการต้องอยู่ในระดับที่เหมาะสม โดยคำนึงถึงคุณภาพและขอบเขตในการให้บริการ

ทั้งนี้ ผู้ออกใบแสดงสิทธิมีสิทธิออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศเพิ่มเติมได้ ในกรณีที่มีจำนวนหลักทรัพย์ต่างประเทศเพียงพอกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่จะออกเพิ่มเติมดังกล่าว

3.7 ผู้ออกใบแสดงสิทธิจะจัดทำและจัดส่งข้อมูลดังต่อไปนี้ ให้แก่สำนักงาน ก.ล.ต. และตลาดหลักทรัพย์ไทย ตามหลักเกณฑ์ วิธีการ และภายในระยะเวลาที่สำนักงาน ก.ล.ต. และตลาดหลักทรัพย์ไทยกำหนด แล้วแต่กรณี

(ก) รายงานที่แสดงข้อมูลเกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่มีการออกและไถ่ถอน รวมทั้งจำนวนคงเหลือ

(ข) งบการเงิน

(ค) แบบแสดงรายการข้อมูลประจำปี

3.8 ผู้ออกใบแสดงสิทธิจะเปิดเผยข้อมูลสารสนเทศเกี่ยวกับข้อมูลของหลักทรัพย์ต่างประเทศดังต่อไปนี้ตามกฎเกณฑ์ของตลาดหลักทรัพย์ไทย

(ก) ข้อมูลเกี่ยวกับลักษณะธุรกิจของหลักทรัพย์ต่างประเทศ

(ข) เหตุการณ์สำคัญที่มีหรือจะมีผลกระทบต่อสิทธิประโยชน์หรือการตัดสินใจของผู้ลงทุนหรือต่อการเปลี่ยนแปลงราคาของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ รวมทั้งเหตุการณ์ที่เปิดเผยต่อตลาดหลักทรัพย์ต่างประเทศที่หลักทรัพย์ต่างประเทศนั้นมีการจดทะเบียนซื้อขาย

ผู้ออกใบแสดงสิทธิจะเปิดเผยข้อมูลสารสนเทศตามวรรคหนึ่ง ผ่านช่องทางในการเข้าถึงข้อมูลที่นักลงทุนและผู้ถือใบแสดงสิทธิสามารถเข้าถึงได้ เช่น ประกาศลงในเว็บไซต์ของผู้ออกใบแสดงสิทธิ หรือช่องทางอิเล็กทรอนิกส์อื่นใด เป็นต้น ทั้งนี้ เนื้อหาของข่าวสารจะระบุเป็นภาษาอังกฤษตามข้อมูลที่ผู้ออกใบแสดงสิทธิได้รับ โดยผู้ออกใบแสดงสิทธิอาจจัดทำเอกสารฉบับแปลเป็นภาษาไทยประกอบได้ตามที่ผู้ออกใบแสดงสิทธิเห็นสมควร ในกรณีที่มีข้อความขัดแย้งกันระหว่างข้อความใด ๆ ในข่าวสารภาษาอังกฤษ กับข้อความใด ๆ ในเอกสารฉบับแปลภาษาไทย ให้ใช้ข้อความในข่าวสารภาษาอังกฤษที่เกี่ยวข้องเป็นหลัก

3.9 ผู้ออกใบแสดงสิทธิจะเปิดเผยข้อมูลผ่านระบบการเปิดเผยสารสนเทศของตลาดหลักทรัพย์ไทย ตามหลักเกณฑ์ที่ตลาดหลักทรัพย์ไทยกำหนด เมื่อมีเหตุการณ์ดังต่อไปนี้เกิดขึ้น

3.9.1 ผู้ออกใบแสดงสิทธิมีการดำเนินการใด ๆ เพื่อให้ผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศได้รับสิทธิต่าง ๆ ที่เกิดจากการลงทุนในหลักทรัพย์ต่างประเทศ เช่น เงินปันผล

3.9.2 ผู้ออกใบแสดงสิทธิมีการเปลี่ยนแปลงแก้ไขข้อกำหนดสิทธิ

3.9.3 เมื่อเกิดเหตุการณ์อย่างใดอย่างหนึ่งดังต่อไปนี้เกิดขึ้นกับผู้ออกใบแสดงสิทธิ

(ก) ผู้ออกใบแสดงสิทธิประสบความเสียหายอย่างร้ายแรง

(ข) ผู้ออกใบแสดงสิทธิหยุดประกอบกิจการทั้งหมดหรือบางส่วน

(ค) ผู้ออกใบแสดงสิทธิเปลี่ยนแปลงวัตถุประสงค์ หรือลักษณะการประกอบธุรกิจ

(ง) ผู้ออกใบแสดงสิทธิทำสัญญาให้บุคคลอื่นมีอำนาจทั้งหมดหรือบางส่วนในการบริหารงานของผู้ออกใบแสดงสิทธิ

(จ) ผู้ออกใบแสดงสิทธิกระทำหรือถูกกระทำอันมีลักษณะเป็นการครอบงำหรือถูกครอบงำกิจการ

3.9.4 ผู้ออกหลักทรัพย์ต่างประเทศมีการจ่ายปันผลหรือการให้สิทธิในการจองซื้อหลักทรัพย์ที่ออกใหม่ตามประเภทหลักทรัพย์เดิมและตามสัดส่วนการถือหลักทรัพย์ของผู้ออกหลักทรัพย์นั้น หรือให้สิทธิรูปแบบอื่นในทำนองเดียวกันแก่  
ผู้ถือหลักทรัพย์ต่างประเทศ หรือเมื่อหลักทรัพย์ต่างประเทศมีการหยุดซื้อขายหรือถูกสั่งห้ามซื้อหรือขายเป็นการชั่วคราวโดยการขึ้นเครื่องหมายหรือมีการดำเนินการใด ๆ ทำนองเดียวกัน หรือเมื่อตลาดหลักทรัพย์ต่างประเทศมีคำสั่งให้ผู้ออกหลักทรัพย์ต่างประเทศชี้แจง หรือเปิดเผยสารสนเทศ หรือดำเนินการใด ๆ

3.9.5 กรณีใด ๆ ที่มีหรือจะมีผลกระทบต่อสิทธิประโยชน์หรือการตัดสินใจของผู้ลงทุน หรือต่อการเปลี่ยนแปลงราคาของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

3.10 ผู้ออกใบแสดงสิทธิหรือบุคคลใดที่ผู้ออกใบแสดงสิทธิกำหนดจะเป็นผู้ดูแลสภาพคล่อง เพื่อทำหน้าที่ให้ราคาซื้อขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในตลาดหลักทรัพย์ไทย สะท้อนราคาของหลักทรัพย์ต่างประเทศ ทั้งนี้ จนกว่าจะมีการเปลี่ยนแปลงเป็นอย่างอื่น โดยหากมีการเปลี่ยนแปลง ผู้ออกใบแสดงสิทธิจะแจ้งให้ผู้ถือใบแสดงสิทธิทราบ รายละเอียดวิธีการดูแลสภาพคล่องให้เป็นไปตามเอกสารแนบท้ายข้อกำหนดสิทธิที่เกี่ยวข้อง อย่างไรก็ดี ในกรณีที่มีเหตุจำเป็นหรือสภาวะตลาดไม่เอื้ออำนวย ผู้ดูแลสภาพคล่องอาจไม่สามารถดำรงช่วงราคาหรือปริมาณเสนอซื้อและเสนอขายตามที่กำหนดในเอกสารแนบท้ายข้อกำหนดสิทธิที่เกี่ยวข้องได้

3.11 ผู้ออกใบแสดงสิทธิจะส่งมอบสิทธิประโยชน์ที่เกิดจากหลักทรัพย์ต่างประเทศให้แก่ผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ตามที่กำหนดในข้อกำหนดสิทธิฉบับนี้และเอกสารแนบท้ายข้อกำหนดสิทธิที่เกี่ยวข้อง ในกรณีที่ผู้ออกใบแสดงสิทธิได้รับสิทธิประโยชน์ที่เกิดจากหลักทรัพย์ต่างประเทศ

3.12 ผู้ออกใบแสดงสิทธิมีสิทธิหักค่าใช้จ่ายใด ๆ จากสิทธิประโยชน์ที่จะได้รับจากหลักทรัพย์ต่างประเทศ ซึ่งรวมถึงแต่ไม่จำกัดเพียงภาษีของประเทศนั้น ๆ หรือค่าใช้จ่ายที่จ่ายให้แก่ผู้ที่เกี่ยวข้องกับการส่งมอบสิทธิประโยชน์ให้แก่ผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ โดยผู้ออกใบแสดงสิทธิจะแจ้งรายละเอียดให้  
ผู้ถือใบแสดงสิทธิทราบโดยไม่ชักช้า ทั้งนี้ เป็นไปตามที่กำหนดในข้อกำหนดสิทธิฉบับนี้และเอกสารแนบท้ายข้อกำหนดสิทธิที่เกี่ยวข้อง

**4. สิทธิ หน้าที่ และความรับผิดชอบของผู้ถือใบแสดงสิทธิ**

ผู้ออกใบแสดงสิทธิตกลงว่า สิทธิในใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจะตกได้แก่บุคคลที่ปรากฏชื่อเป็นเจ้าของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในสมุดทะเบียนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ณ สิ้นเวลาทำการในวันทำการก่อนวันปิดสมุดทะเบียนผู้ถือใบแสดงสิทธิ หรือวันอื่นใดตามที่ผู้ออกใบแสดงสิทธิกำหนดไว้เป็นการเฉพาะ (แล้วแต่กรณี) (“**วันกำหนดสิทธิ (Record Date)**”)

ในการนี้ ผู้ถือใบแสดงสิทธิจะมีสิทธิ หน้าที่ และความรับผิดชอบตามที่กำหนดไว้ดังต่อไปนี้ รวมทั้งที่กำหนดรายละเอียดไว้ในเอกสารแนบท้ายข้อกำหนดสิทธิที่เกี่ยวข้อง ซึ่งถือเป็นส่วนหนึ่งของข้อกำหนดสิทธินี้ด้วย

4.1 หน้าที่ของผู้ถือใบแสดงสิทธิ

ผู้ถือใบแสดงสิทธิจะต้องผูกพันและปฏิบัติตามข้อกำหนดสิทธิและแบบ 69-DR ที่เกี่ยวข้องทุกประการ

4.2 สิทธิในการโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

ผู้ถือใบแสดงสิทธิสามารถโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศได้ตามสิทธิที่ระบุใน พ.ร.บ. หลักทรัพย์ฯ และกฎเกณฑ์ที่เกี่ยวข้อง

4.3 ข้อจำกัดในการโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

ไม่มีข้อจำกัดในการโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

4.4 สิทธิในการได้รับผลประโยชน์จากหลักทรัพย์ต่างประเทศ

ในกรณีที่ผู้ออกหลักทรัพย์ต่างประเทศมีการให้สิทธิประโยชน์แก่ผู้ถือหลักทรัพย์ต่างประเทศ ผู้ออกใบแสดงสิทธิจะส่งมอบสิทธิประโยชน์ดังกล่าวให้ผู้ถือใบแสดงสิทธิตามเงื่อนไขที่กำหนดในข้อกำหนดสิทธิ และเอกสารแนบท้ายข้อกำหนดสิทธิที่เกี่ยวข้อง โดยที่ผู้ถือใบแสดงสิทธิ ไม่ว่าจะถือเพียงหน่วยย่อยในจำนวนเท่าใดก็ตาม จะมีสิทธิได้รับผลประโยชน์เช่นเดียวกับผู้ถือใบแสดงสิทธิรายอื่นโดยเป็นไปตามสัดส่วนของใบแสดงสิทธิที่ตนถืออยู่ ทั้งนี้ ภายใต้ข้อจำกัดใด ๆ ที่เกี่ยวข้องตามที่ผู้ออกใบแสดงสิทธิเห็นสมควร ซึ่งรวมถึงแต่ไม่จำกัดเพียงการไม่สามารถโอนเงินที่มีจำนวนต่ำกว่า 0.01 บาทให้กับผู้ถือใบแสดงสิทธิ

4.5 สิทธิในการได้รับข้อมูล

ผู้ถือใบแสดงสิทธิมีสิทธิได้รับข้อมูลสารสนเทศเกี่ยวกับข้อมูลของหลักทรัพย์ต่างประเทศตามกฎเกณฑ์ของตลาดหลักทรัพย์ไทย ผ่านช่องทางในการเข้าถึงข้อมูลที่ผู้ถือใบแสดงสิทธิสามารถเข้าถึงได้ เช่น เว็บไซต์ของผู้ออกใบแสดงสิทธิ หรือช่องทางอิเล็กทรอนิกส์อื่นใด เป็นต้น

**5. การขอมติและการประชุมผู้ถือใบแสดงสิทธิ**

5.1 การเรียกประชุม

ในกรณีที่ผู้ออกใบแสดงสิทธิประสงค์จะเรียกประชุมผู้ถือใบแสดงสิทธิในหลักทรัพย์ใดหลักทรัพย์หนึ่ง ผู้ออกใบแสดงสิทธิจะกำหนดวันปิดสมุดทะเบียนพักการโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในหลักทรัพย์นั้นเพื่อการประชุมผู้ถือใบแสดงสิทธิ และแจ้งไปยังตลาดหลักทรัพย์ไทย ล่วงหน้าไม่น้อยกว่า 5 (ห้า) วันทำการ รวมทั้งบอกกล่าวผู้ถือใบแสดงสิทธิเป็นหนังสือตามวิธีการที่กำหนดในข้อกำหนดสิทธิฉบับนี้ โดยผู้ออกใบแสดงสิทธิจะต้องจัดให้มีการประชุมผู้ถือใบแสดงสิทธิภายใน 30 (สามสิบ) วันนับตั้งแต่วันกำหนดสิทธิ (Record Date) โดยผู้ออกใบแสดงสิทธิจะส่งหนังสือเรียกประชุมผู้ถือใบแสดงสิทธิให้แก่ผู้ถือใบแสดงสิทธิล่วงหน้าเป็นระยะเวลาไม่น้อยกว่า 7 (เจ็ด) วัน แต่ไม่เกิน 14 (สิบสี่) วัน ก่อนวันประชุมผู้ถือใบแสดงสิทธิ ในการนี้ หนังสือเรียกประชุมผู้ถือใบแสดงสิทธิจะต้องระบุวัน เวลา สถานที่สำหรับการประชุม ระเบียบวาระการประชุม หลักการและเหตุผล ทั้งนี้ ผู้ออกใบแสดงสิทธิจะจัดส่งหนังสือเรียกประชุมผู้ถือใบแสดงสิทธิให้แก่ผู้ถือใบแสดงสิทธิในหลักทรัพย์นั้นทุกรายตามรายชื่อและที่อยู่ซึ่งปรากฏในสมุดทะเบียนผู้ถือใบแสดงสิทธิ

ในกรณีที่ผู้ถือใบแสดงสิทธิในหลักทรัพย์ใดหลักทรัพย์หนึ่ง (ไม่ว่ารายเดียวหรือหลายรายรวมกัน) ซึ่งถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศนับรวมกันได้ไม่น้อยกว่าร้อยละ 25 (ยี่สิบห้า) ของใบแสดงสิทธิในหลักทรัพย์นั้นที่ยังมิได้ไถ่ถอนทั้งหมด จะเข้าชื่อกันทำหนังสือขอให้ผู้ออกใบแสดงสิทธิเรียกประชุมผู้ถือใบแสดงสิทธิเมื่อใดก็ได้ แต่ต้องระบุเหตุผลในการที่ขอให้เรียกประชุมให้ชัดเจนในหนังสือดังกล่าว เพื่อให้ผู้ออกใบแสดงสิทธิกำหนดวันปิดสมุดทะเบียนพักการโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศเพื่อการประชุมผู้ถือใบแสดงสิทธิ และแจ้งไปยังตลาดหลักทรัพย์ไทย ล่วงหน้าไม่น้อยกว่า 5 (ห้า) วันทำการ รวมทั้งบอกกล่าวผู้ถือใบแสดงสิทธิเป็นหนังสือตามวิธีการที่กำหนดในข้อกำหนดสิทธิฉบับนี้ ผู้ออกใบแสดงสิทธิจะต้องจัดให้มีการประชุมภายใน 30 (สามสิบ) วันนับตั้งแต่วันกำหนดสิทธิ (Record Date) โดยผู้ออกใบแสดงสิทธิจะส่งหนังสือเรียกประชุมผู้ถือใบแสดงสิทธิให้แก่ผู้ถือใบแสดงสิทธิล่วงหน้าเป็นระยะเวลาไม่น้อยกว่า 7 (เจ็ด) วัน แต่ไม่เกิน 14 (สิบสี่) วัน ก่อนวันประชุมผู้ถือใบแสดงสิทธิ ในการนี้ หนังสือเรียกประชุมผู้ถือใบแสดงสิทธิจะต้องระบุวัน เวลา สถานที่สำหรับการประชุม ระเบียบวาระการประชุม หลักการและเหตุผล และผู้ที่ขอให้เรียกประชุม ทั้งนี้ ผู้ออกใบแสดงสิทธิจะจัดส่งหนังสือเรียกประชุมผู้ถือใบแสดงสิทธิให้แก่ผู้ถือใบแสดงสิทธิในหลักทรัพย์นั้นทุกรายตามรายชื่อและที่อยู่ซึ่งปรากฏในสมุดทะเบียนผู้ถือใบแสดงสิทธิ

5.2ผู้มีสิทธิเข้าร่วมประชุม

ผู้มีสิทธิเข้าร่วมประชุมผู้ถือใบแสดงสิทธิ จะประกอบด้วยบุคคลต่าง ๆ ดังต่อไปนี้

5.2.1ผู้ออกใบแสดงสิทธิและผู้ถือใบแสดงสิทธิที่มีรายชื่อในสมุดทะเบียนผู้ถือใบแสดงสิทธิ ณ วันกำหนดสิทธิ (Record Date)

5.2.2 ผู้ถือใบแสดงสิทธิอาจแต่งตั้งให้ผู้ถือใบแสดงสิทธิรายอื่นหรือบุคคลใด ๆ (**“ผู้รับมอบฉันทะ”**) เข้าร่วมประชุมและออกเสียงลงคะแนนแทนตนได้ โดยลงนามในหนังสือมอบฉันทะ (ตามแบบที่ผู้ออกใบแสดงสิทธิกำหนดและจัดส่งให้แก่ผู้ถือใบแสดงสิทธิพร้อมกับหนังสือนัดประชุม) ไม่น้อยกว่า 24 (ยี่สิบสี่) ชั่วโมงก่อนเวลานัดประชุม

5.2.3 ที่ปรึกษาทางการเงิน ที่ปรึกษากฎหมาย หรือบุคคลซึ่งมีส่วนเกี่ยวข้องกับเรื่องที่ที่ประชุมจะพิจารณา ซึ่งได้รับการร้องขอจากผู้ออกใบแสดงสิทธิให้เข้าร่วมประชุมเพื่อทำการชี้แจงและแสดงความเห็นต่อที่ประชุม

5.2.4 บุคคลใด ๆ ที่ประธานในที่ประชุมอนุญาตให้เข้าร่วมประชุมในฐานะผู้สังเกตการณ์

5.3 องค์ประชุม

ในการประชุมผู้ถือใบแสดงสิทธิในหลักทรัพย์ใดหลักทรัพย์หนึ่งเพื่อพิจารณาและลงมติในเรื่องต่าง ๆ จะต้องมีผู้ถือใบแสดงสิทธิตั้งแต่ 2 (สอง) รายขึ้นไป ซึ่งถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศนับรวมกันได้ไม่น้อยกว่าร้อยละ 25 (ยี่สิบห้า) ของจำนวนใบแสดงสิทธิในหลักทรัพย์นั้นที่ยังไม่ได้ไถ่ถอนทั้งหมดเข้าร่วมประชุม จึงจะครบเป็นองค์ประชุม ในกรณีที่มีการนัดประชุมผู้ถือใบแสดงสิทธิใหม่ เนื่องจากมีผู้ถือใบแสดงสิทธิเข้าร่วมประชุมครั้งก่อนไม่ครบเป็นองค์ประชุมตามที่กำหนดไว้ข้างต้น องค์ประชุมสำหรับการประชุมครั้งใหม่นี้จะต้องประกอบด้วยผู้ถือใบแสดงสิทธิตั้งแต่ 2 (สอง) รายขึ้นไปเข้าร่วมประชุม ไม่ว่าจะถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศเป็นจำนวนเท่าใด

5.4 ประธานในที่ประชุม

ผู้ออกใบแสดงสิทธิหรือบุคคลที่ได้รับมอบหมายจากผู้ออกใบแสดงสิทธิจะทำหน้าที่เป็นประธานในที่ประชุม แต่ในกรณีที่ผู้ที่จะทำหน้าที่ประธานในที่ประชุมยังไม่มาประชุมเมื่อล่วงเวลานัดไปแล้วถึง 45 (สี่สิบห้า) นาที ให้ที่ประชุมลงมติเลือก  
ผู้ถือใบแสดงสิทธิรายหนึ่งขึ้นทำหน้าที่เป็นประธานในการประชุมครั้งนั้น

5.5 การเลื่อนประชุม

5.5.1ในการประชุมผู้ถือใบแสดงสิทธิไม่ว่าครั้งใด หากปรากฏว่าเมื่อล่วงเวลานัดไปแล้วถึง 45 (สี่สิบห้า) นาที ยังมี  
ผู้ถือใบแสดงสิทธิเข้าร่วมประชุมไม่ครบเป็นองค์ประชุม โดย

5.5.1.1 ในกรณีที่ผู้ออกใบแสดงสิทธิเป็นผู้เรียกประชุม ให้นัดประชุมใหม่ โดยวันนัดประชุมใหม่จะต้องอยู่ภายในระยะเวลาไม่น้อยกว่า 7 (เจ็ด) วัน แต่ไม่เกิน 14 (สิบสี่) วัน นับตั้งแต่วันนัดประชุมเดิม ทั้งนี้ เว้นแต่ผู้ออกใบแสดงสิทธิมีความเห็นให้ไม่มีการเรียกประชุมใหม่ นอกจากนี้ เรื่องที่พิจารณาและลงมติในที่ประชุมครั้งใหม่จะต้องเป็นเรื่องเดิมที่เคยบรรจุเป็นระเบียบวาระประชุมในการประชุมครั้งก่อนที่ระงับไปเท่านั้น

5.5.1.2 ในกรณีที่ผู้ถือใบแสดงสิทธิเป็นผู้ร้องขอให้เรียกประชุม ให้การประชุมเป็นอันระงับไป จะไม่มีการเรียกประชุมใหม่

5.5.1.3 ในกรณีที่การประชุมครั้งใหม่ (หมายถึงการประชุมที่ได้มีการนัดประชุมใหม่ เนื่องจากการประชุมในครั้งก่อนขาดองค์ประชุม) มีผู้ถือใบแสดงสิทธิเข้าร่วมประชุมไม่ครบเป็นองค์ประชุม จะไม่มีการเรียกประชุมใหม่อีก

5.5.2ผู้ออกใบแสดงสิทธิจะต้องจัดส่งหนังสือเรียกประชุมสำหรับการประชุมครั้งใหม่ให้แก่ผู้ถือใบแสดงสิทธิ ตามรายชื่อและที่อยู่ซึ่งได้จัดส่งหนังสือเรียกประชุมผู้ถือใบแสดงสิทธิในการประชุมครั้งก่อนภายในระยะเวลาไม่น้อยกว่า 3 (สาม) วันก่อนวันนัดประชุมครั้งใหม่ (โดยไม่นับวันที่ส่งหนังสือเรียกประชุมและวันประชุม) ทั้งนี้ หนังสือเรียกประชุมผู้ถือใบแสดงสิทธิครั้งใหม่นี้จะต้องระบุวัน เวลา สถานที่สำหรับการประชุม ระเบียบวาระการประชุม และองค์ประชุมที่ต้องการสำหรับการประชุมครั้งใหม่

5.6 มติที่ประชุม

5.6.1การลงมติในเรื่องต่าง ๆ ของที่ประชุมผู้ถือใบแสดงสิทธิ ให้ตัดสินโดยการลงคะแนนเสียง ซึ่งผู้ถือใบแสดงสิทธิหรือผู้รับมอบฉันทะแต่ละรายจะมีคะแนนเสียงตามสัดส่วนของใบแสดงสิทธิที่ตนถืออยู่ไม่ว่าจะถือใบแสดงสิทธิในจำนวนหน่วยย่อยเท่าใดก็ตาม ในกรณีที่คะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด เพิ่มจากคะแนนเสียงที่ประธานในที่ประชุมอาจมีอยู่แล้วในฐานะที่ตนเป็นผู้ถือใบแสดงสิทธิหรือผู้รับมอบฉันทะ

5.6.2มติของที่ประชุมผู้ถือใบแสดงสิทธิในเรื่องต่าง ๆ จะต้องเป็นมติโดยคะแนนเสียงข้างมากของจำนวนเสียงทั้งหมดของผู้ถือใบแสดงสิทธิที่มาประชุมและออกเสียงลงคะแนน

5.6.3ผู้ถือใบแสดงสิทธิรายใดมีส่วนได้เสียเป็นพิเศษในเรื่องใดที่จะพิจารณาในที่ประชุมผู้ถือใบแสดงสิทธิ จะไม่มีสิทธิออกเสียงลงคะแนนในเรื่องนั้น ๆ

นอกจากบุคคลตามวรรคหนึ่งแล้ว บุคคลดังต่อไปนี้ ไม่มีสิทธิออกเสียงในที่ประชุม

(ก) ผู้ออกใบแสดงสิทธิ

(ข) บริษัทย่อยของผู้ออกใบแสดงสิทธิ

ทั้งนี้ ความหมายของ “**บริษัทย่อย**” ให้เป็นไปตามประกาศคณะกรรมการกำกับหลักทรัพย์และตลาดหลักทรัพย์ ว่าด้วยการกำหนดบทนิยามในประกาศเกี่ยวกับการออกและเสนอขายหลักทรัพย์

5.7 รายงานการประชุมผู้ถือใบแสดงสิทธิ

ผู้ออกใบแสดงสิทธิจะต้องจัดทำรายงานการประชุมผู้ถือใบแสดงสิทธิให้เสร็จภายใน 14 (สิบสี่) วันนับตั้งแต่วันประชุม  
ผู้ถือใบแสดงสิทธิ โดยให้ประธานที่ประชุมครั้งนั้นลงนามในรายงานการประชุมผู้ถือใบแสดงสิทธิ ทั้งนี้ ผู้ออกใบแสดงสิทธิจะเปิดเผยรายงานการประชุมผู้ถือใบแสดงสิทธิผ่านระบบการเปิดเผยสารสนเทศของตลาดหลักทรัพย์ไทย หรือบนเว็บไซต์ของผู้ออกใบแสดงสิทธิ ภายใน 14 (สิบสี่) วันนับตั้งแต่วันประชุมผู้ถือใบแสดงสิทธิ และเก็บรักษาต้นฉบับของรายงานการประชุมนั้นไว้ ณ สำนักงานใหญ่ของผู้ออกใบแสดงสิทธิ เพื่อให้ผู้ถือใบแสดงสิทธิสามารถตรวจสอบได้ในวันและเวลาทำการของผู้ออกใบแสดงสิทธิ

**6. ข้อกำหนดและเงื่อนไขในการออกและการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**

6.1 ข้อกำหนดและเงื่อนไขเกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศตามข้อกำหนดสิทธินี้ จะอยู่ในระบบไร้ใบหลักทรัพย์ โดยมีวิธีการซื้อขาย รวมทั้งการไถ่ถอน แบ่งออกเป็นรูปแบบหรือลักษณะดังนี้

6.1.1 กรณีนักลงทุนที่ประสงค์จะซื้อใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจากผู้ออกใบแสดงสิทธิโดยตรง ผ่านการซื้อในตลาดหลักทรัพย์ไทย

การดำเนินการต่าง ๆ เช่น เงื่อนไขในการบันทึกชื่อเป็นผู้ถือใบแสดงสิทธิ การออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ระยะเวลาการส่งมอบ เป็นต้น จะเป็นไปตามหลักเกณฑ์ และวิธีการที่หน่วยงานกำกับดูแล หรือหน่วยงานอื่นที่เกี่ยวข้อง (ซึ่งรวมถึงตลาดหลักทรัพย์ไทย) กำหนด

6.1.2 กรณีผู้ถือใบแสดงสิทธิประสงค์จะทำการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศกับผู้ออกใบแสดงสิทธิ

ผู้ถือใบแสดงสิทธิที่ประสงค์จะขอไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ จะต้องแจ้งความประสงค์ พร้อมเอกสารประกอบการขอไถ่ถอน รวมถึงปฏิบัติตามหลักเกณฑ์และวิธีการที่  
ผู้ออกใบแสดงสิทธิกำหนดไว้ในเอกสารประกอบการขอไถ่ถอนและเอกสารแนบท้ายข้อกำหนดสิทธิที่เกี่ยวข้อง ซึ่งถือเป็นส่วนหนึ่งของข้อกำหนดสิทธิฉบับนี้ด้วย

6.2 การส่งมอบทรัพย์สินให้แก่ผู้ถือใบแสดงสิทธิจากการขอไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

6.2.1 ขั้นตอนการส่งมอบ

ในกรณีที่ผู้ถือใบแสดงสิทธิประสงค์จะทำการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศด้วยวิธีการส่งมอบหลักทรัพย์ต่างประเทศให้แก่ผู้ถือใบแสดงสิทธิ ผู้ถือใบแสดงสิทธิต้องแสดงหลักฐานความพร้อมในการรับมอบหลักทรัพย์ต่างประเทศ ตามที่ผู้ออกใบแสดงสิทธิกำหนด ทั้งนี้ ผู้ออกใบแสดงสิทธิจะโอนหลักทรัพย์ต่างประเทศให้กับผู้ถือใบแสดงสิทธิ เมื่อผู้ถือใบแสดงสิทธิได้ส่งมอบใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ พร้อมเอกสารหลักฐานอื่น ๆ ตามที่ผู้ออกใบแสดงสิทธิกำหนดในเอกสารประกอบการขอไถ่ถอนให้แก่ผู้ออกใบแสดงสิทธิจนครบถ้วนแล้ว

ในกรณีที่ขั้นตอนการส่งมอบหลักทรัพย์ต่างประเทศมีช่วงวันและเวลาที่ตรงกับวันกำหนดสิทธิประโยชน์ของหลักทรัพย์ต่างประเทศ ผู้ออกใบแสดงสิทธิมีสิทธิปฏิเสธคำขอไถ่ถอนใบแสดงสิทธิของผู้ถือใบแสดงสิทธิได้

6.2.2 ค่าธรรมเนียมที่เกิดขึ้นจากการส่งมอบ

ผู้ออกใบแสดงสิทธิมีสิทธิเรียกเก็บค่าธรรมเนียมที่เกิดขึ้นจากการส่งมอบหลักทรัพย์ต่างประเทศ จากผู้ถือใบแสดงสิทธิที่ขอไถ่ถอนได้

**7. ข้อกำหนดและเงื่อนไขในการเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศออกจากตลาดหลักทรัพย์ไทยและการยกเลิกใบแสดงสิทธิ**

7.1 การเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศออกจากตลาด  
หลักทรัพย์ไทย

กรณีที่ผู้ออกใบแสดงสิทธิประสงค์จะขอเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศออกจากตลาดหลักทรัพย์ไทย ผู้ออกใบแสดงสิทธิจะดำเนินการดังต่อไปนี้

7.1.1 แจ้งการขอเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศต่อตลาดหลักทรัพย์ไทย ภายในวันที่ผู้ออกใบแสดงสิทธิกำหนด หรือในวันทำการถัดไปภายในเวลาที่ตลาดหลักทรัพย์ไทยกำหนด

7.1.2 จัดให้มีกลไกรองรับการขายหรือขายคืนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศของถือใบแสดงสิทธิ ซึ่งมีระยะเวลาไม่น้อยกว่า 3 (สาม) เดือนก่อนวันที่มีผลเป็นการเพิกถอน และไม่น้อยกว่า 1 (หนึ่ง) เดือนนับแต่วันที่มีผลเป็นการเพิกถอน หรือจนกว่าผู้ออกใบแสดงสิทธิได้ดำเนินการซื้อคืนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศดังกล่าวออกจากตลาดหลักทรัพย์ไทย ทั้งหมด หรือแนวทางอื่นใดที่ได้รับความเห็นชอบจากตลาดหลักทรัพย์ไทย

7.1.3 จัดส่งสารสนเทศที่ระบุข้อมูลเกี่ยวกับแนวทางดูแลผู้ถือใบแสดงสิทธิที่ซื้อขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่เหมาะสม (Reasonable Exit) ให้แก่ผู้ถือใบแสดงสิทธิได้รับทราบเป็นการล่วงหน้าไม่น้อยกว่า 3 เดือนก่อนวันที่มีผลเป็นการเพิกถอน

ทั้งนี้ การเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศออกจากตลาดหลักทรัพย์ไทย จะเป็นไปตามหลักเกณฑ์ที่กำหนดโดยตลาดหลักทรัพย์ไทย ที่มีผลใช้บังคับในขณะที่มีการดำเนินการเพิกถอน  
ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศออกจากตลาดหลักทรัพย์ไทย

7.2 การยกเลิกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

เมื่อมีเหตุการณ์พิเศษตามข้อ 8.1 ของข้อกำหนดสิทธิฉบับนี้หรือเหตุการณ์ที่เป็นเหตุให้ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศอาจถูกเพิกถอนจากการเป็นหลักทรัพย์จดทะเบียนตามที่กำหนดในข้อบังคับตลาดหลักทรัพย์แห่งประเทศไทย เรื่อง การรับ การเปิดเผยสารสนเทศ และการเพิกถอนตราสารแสดงสิทธิในหลักทรัพย์ต่างประเทศ พ.ศ. 2564 ลงวันที่ 23 กรกฎาคม 2564 (รวมทั้งที่มีการแก้ไขเพิ่มเติม) (“**ข้อบังคับตลาดหลักทรัพย์ไทย ว่าด้วยตราสารแสดงสิทธิในหลักทรัพย์ต่างประเทศ**”) (“**เหตุในการเพิกถอน**”) และตลาดหลักทรัพย์ไทยได้เพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจากการเป็นหลักทรัพย์จดทะเบียนแล้ว ให้ถือว่าใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศดังกล่าวได้ถูกยกเลิก และข้อกำหนดสิทธิฉบับนี้สิ้นสุดลงเฉพาะในส่วนของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่ถูกเพิกถอนนั้น

ในกรณีที่มีเหตุการณ์พิเศษตามข้อ 8.1 ของข้อกำหนดสิทธิฉบับนี้ หรือมีเหตุในการเพิกถอน ผู้ออกใบแสดงสิทธิจะจัดให้  
ผู้ถือใบแสดงสิทธิสามารถขาย หรือไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศได้ เป็นระยะเวลาไม่น้อยกว่า 3 (สาม) เดือนก่อนวันที่มีผลเป็นการเพิกถอน และไม่น้อยกว่า 1 (หนึ่ง) เดือนนับตั้งแต่วันที่มีผลเป็นการเพิกถอน หรือจนกว่าผู้ออกใบแสดงสิทธิได้ดำเนินการซื้อคืนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศดังกล่าวออกจากตลาดหลักทรัพย์ไทยทั้งหมด หรือแนวทางอื่นใดตามที่ได้รับความเห็นชอบจากตลาดหลักทรัพย์ไทย

**8. การดำเนินการของผู้ออกใบแสดงสิทธิในกรณีที่ผู้ออกหลักทรัพย์ต่างประเทศ หรือหลักทรัพย์ต่างประเทศ มีการเปลี่ยนแปลงอย่างมีนัยสำคัญ**

8.1 ในกรณีที่ผู้ออกหลักทรัพย์ต่างประเทศ หรือหลักทรัพย์ต่างประเทศ มีการเปลี่ยนแปลงอย่างมีนัยสำคัญ หรือมีเหตุการณ์ที่เป็นเหตุในการเพิกถอน (ต่อไปจะเรียกว่า **“เหตุการณ์พิเศษ (Extraordinary Event)”**) เกิดขึ้น ผู้ออกใบแสดงสิทธิอาจร้องขอให้ตลาดหลักทรัพย์ไทยพิจารณาเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศได้ โดยผู้ออกใบแสดงสิทธิจะดำเนินการตามขั้นตอนที่ระบุในข้อบังคับตลาดหลักทรัพย์ไทย ว่าด้วยตราสารแสดงสิทธิในหลักทรัพย์ต่างประเทศ

เหตุการณ์พิเศษตามวรรคนี้ หมายถึง เหตุการณ์ใดเหตุการณ์หนึ่ง หรือหลายเหตุการณ์ ดังนี้

ก) ผู้ออกหลักทรัพย์ต่างประเทศมีเหตุแห่งการควบรวมกิจการ (Merger Event)

ข) ทรัพย์สินของผู้ออกหลักทรัพย์ต่างประเทศตกเป็นของรัฐ (Nationalization)

ค) ผู้ออกหลักทรัพย์ต่างประเทศมีการล้มละลาย (Insolvency)

ง) การถูกเพิกถอนจากการเป็นหลักทรัพย์จดทะเบียนในตลาดหลักทรัพย์ต่างประเทศ (De-listing)

จ) มูลค่าการซื้อขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศต่อวัน   
เฉลี่ยย้อนหลัง 3 (สาม) เดือน น้อยกว่าจำนวนที่กำหนดในเอกสารแนบท้ายข้อกำหนดสิทธิที่เกี่ยวข้อง

ฉ) มูลค่าใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศตามราคาตลาด (Market Capitalization) เฉลี่ยย้อนหลัง 3 (สาม) เดือน ต่ำกว่าจำนวนที่กำหนดในเอกสารแนบท้ายข้อกำหนดสิทธิที่เกี่ยวข้อง

ช) ผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศมีจำนวนน้อยกว่าจำนวนที่กำหนดในเอกสารแนบท้ายข้อกำหนดสิทธิที่เกี่ยวข้อง

นอกจากเหตุการณ์พิเศษตามข้อ ก) ถึงข้อ ช) ข้างต้น ซึ่งเป็นเหตุให้ผู้ออกใบแสดงสิทธิอาจดำเนินการขอเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศจากการเป็นหลักทรัพย์จดทะเบียนแล้ว ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศอาจถูกตลาดหลักทรัพย์ไทยเพิกถอนได้ ตามหลักเกณฑ์ที่กำหนดในข้อบังคับตลาดหลักทรัพย์ไทย ว่าด้วยตราสารแสดงสิทธิในหลักทรัพย์ต่างประเทศ

อนึ่ง ตามเหตุการณ์พิเศษข้อ จ) ถึงข้อ ช) หรือ การเพิกถอนที่เป็นไปตามหลักเกณฑ์ที่กำหนดในข้อบังคับตลาดหลักทรัพย์ไทย ว่าด้วยตราสารแสดงสิทธิในหลักทรัพย์ต่างประเทศ ผู้ออกใบแสดงสิทธิอาจใช้ดุลพินิจดำเนินการขอเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศโดยไม่ต้องเรียกประชุมผู้ถือใบแสดงสิทธิ อย่างไรก็ตาม ในกรณีที่ผู้ออกใบแสดงสิทธิดำเนินการขอเพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ เมื่อเกิดเหตุการณ์พิเศษอื่นใดที่นอกเหนือจากข้อ จ) ถึงข้อ ช) หรือ การเพิกถอนที่เป็นไปตามหลักเกณฑ์ที่กำหนดในข้อบังคับตลาดหลักทรัพย์ไทย ว่าด้วยตราสารแสดงสิทธิในหลักทรัพย์ต่างประเทศ ผู้ออกใบแสดงสิทธิจะต้องเรียกประชุมผู้ถือใบแสดงสิทธิ และจะต้องได้รับมติเห็นชอบด้วยคะแนนเสียงข้างมากของจำนวนเสียงทั้งหมดของผู้ถือใบแสดงสิทธิที่มาประชุมและออกเสียงลงคะแนน

เมื่อตลาดหลักทรัพย์ไทยได้เพิกถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศแล้ว ให้ถือว่าใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศดังกล่าวได้ถูกยกเลิก และข้อกำหนดสิทธิฉบับนี้สิ้นสุดลงเฉพาะในส่วนของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่ถูกเพิกถอนนั้น

8.2 คำนิยามศัพท์ที่เกี่ยวกับข้อ 8.1

เพื่อประโยชน์แห่งข้อ 8.1 ของข้อกำหนดสิทธิฉบับนี้ ให้คำต่าง ๆ ดังต่อไปนี้ มีความหมายตามที่ระบุไว้ดังนี้

**“ทรัพย์สินของผู้ออกหลักทรัพย์ต่างประเทศตกเป็นของรัฐ” (Nationalization)** หมายถึง หลักทรัพย์ต่างประเทศทั้งหมดของผู้ออกหลักทรัพย์ต่างประเทศ หรือทรัพย์สินทั้งหมดหรือบางส่วนที่สำคัญของผู้ออกหลักทรัพย์ต่างประเทศต้องตกเป็นของรัฐบาล ถูกเวนคืน หรือต้องโอนให้แก่หน่วยงานราชการ หน่วยงานที่มีอำนาจเกี่ยวข้อง นิติบุคคล หรือองค์กรอื่นใดของรัฐ

**“การล้มละลาย” (Insolvency)** หมายถึง การดำเนินการชำระบัญชีเพื่อเลิกกิจการ เป็นบุคคลล้มละลาย เป็นบุคคลผู้มีหนี้สินล้นพ้นตัว เลิกกิจการ ยุติกิจการ หรือดำเนินการใด ๆ ในทำนองเดียวกันนั้น ไม่ว่าโดยสมัครใจหรือไม่ก็ตาม ซึ่งการดำเนินการดังกล่าวมีผลให้ (ก) ผู้ออกหลักทรัพย์ต่างประเทศต้องส่งมอบหลักทรัพย์ต่างประเทศทั้งหมดให้แก่เจ้าพนักงานพิทักษ์ทรัพย์ ผู้ทำแผน ผู้บริหารแผน หรือเจ้าพนักงานที่เกี่ยวข้องตามกฎหมายล้มละลาย (แล้วแต่กรณี) หรือ (ข) บุคคลที่ถือหลักทรัพย์ต่างประเทศของผู้ออกหลักทรัพย์ต่างประเทศดังกล่าวจะไม่สามารถส่งมอบหลักทรัพย์ต่างประเทศของตนให้แก่บุคคลอื่นได้ตามกฎหมาย

**“การถูกเพิกถอนจากการเป็นหลักทรัพย์จดทะเบียนในตลาดหลักทรัพย์ต่างประเทศ” (De-listing)** หมายถึง การถูกเพิกถอนจากการเป็นหลักทรัพย์จดทะเบียนตามกฎเกณฑ์ของตลาดหลักทรัพย์ต่างประเทศ ยุติการซื้อขาย หรือยุติการเสนอราคาซื้อขายหลักทรัพย์ต่างประเทศใด ๆ ในตลาดหลักทรัพย์ดังกล่าว ไม่ว่าด้วยเหตุประการใด (นอกเหนือจากเหตุแห่งการควบรวมกิจการ หรือการทำคำขอเสนอซื้อ) และไม่ได้รับอนุญาตให้เป็นหลักทรัพย์จดทะเบียน ซื้อขาย หรือเสนอราคาซื้อขายหลักทรัพย์ต่างประเทศดังกล่าวอีกทันทีในตลาดหลักทรัพย์หรือระบบการกำหนดราคาหลักทรัพย์ในตลาดหลักทรัพย์ต่างประเทศ

**“เหตุแห่งการควบรวมกิจการ” (Merger Event)** ในส่วนที่เกี่ยวกับหลักทรัพย์ต่างประเทศที่เกี่ยวข้องใด ๆ หมายถึง

(ก) การเปลี่ยนแปลงประเภทของหลักทรัพย์ต่างประเทศ หรือการเปลี่ยนแปลงใด ๆ เกี่ยวกับหลักทรัพย์ต่างประเทศที่มีผลให้ผู้ออกหลักทรัพย์ต่างประเทศต้องโอนหรือมีความผูกพันที่เพิกถอนไม่ได้ที่จะต้องส่งมอบหลักทรัพย์ต่างประเทศที่คงค้างทั้งจำนวนให้แก่บุคคลหรือนิติบุคคลอื่น

(ข) การรวมกิจการ การควบรวมกิจการ หรือการควบรวมกิจการเข้ากับนิติบุคคลหรือบุคคลอื่น หรือควบรวมกิจการมาเป็นนิติบุคคลใหม่ หรือการมีข้อผูกพันที่จะต้องแลกเปลี่ยนหุ้นของผู้ออกหลักทรัพย์ต่างประเทศกับหุ้นของนิติบุคคลหรือบุคคลอื่น (แต่ไม่รวมถึงการรวมกิจการ การควบกิจการ การควบรวมกิจการ หรือการมีข้อผูกพันที่จะต้องแลกเปลี่ยนหุ้นที่ผู้ออกหลักทรัพย์ต่างประเทศเป็นนิติบุคคลที่ยังดำรงอยู่ และไม่มีผลทำให้เกิดการเปลี่ยนแปลงประเภทหรือการเปลี่ยนแปลงใด ๆ ในหลักทรัพย์ต่างประเทศที่คงค้างทั้งหมดดังกล่าว)

(ค) การที่บุคคลหรือนิติบุคคลใด ๆ ทำคำเสนอซื้อเพื่อครอบงำกิจการ คำขอเสนอซื้อกิจการ คำขอเสนอแลกเปลี่ยนหุ้นหรือคำขอและข้อเสนออื่นใดเพื่อซื้อหรือเข้าครอบครองหลักทรัพย์ต่างประเทศที่คงค้างทั้งหมดของผู้ออกหลักทรัพย์ต่างประเทศ ซึ่งมีผลให้ผู้ออกหลักทรัพย์ต่างประเทศต้องโอนหรือมีความผูกพันที่เพิกถอนไม่ได้ที่จะต้องส่งมอบหลักทรัพย์ต่างประเทศดังกล่าวที่คงค้างทั้งจำนวนให้แก่บุคคลหรือนิติบุคคลนั้น (ยกเว้นหลักทรัพย์ต่างประเทศที่บุคคลหรือนิติบุคคลดังกล่าวเป็น  
ผู้ถือกรรมสิทธิ์หรือมีอำนาจควบคุมอยู่แล้ว) หรือ

(ง) การรวมกิจการ การควบกิจการ การควบรวมกิจการเข้ากับนิติบุคคลหรือบุคคลอื่น หรือควบรวมกิจการมาเป็นนิติบุคคลใหม่ หรือการมีข้อผูกพันที่จะต้องแลกเปลี่ยนหุ้นของผู้ออกหลักทรัพย์ต่างประเทศหรือบริษัทในเครือของผู้ออกหลักทรัพย์ต่างประเทศกับหุ้นของนิติบุคคลอื่น ในลักษณะที่ผู้ออกหลักทรัพย์ต่างประเทศเป็นนิติบุคคลที่ดำรงอยู่ และไม่มีผลทำให้เกิดการเปลี่ยนแปลงประเภทหรือการเปลี่ยนแปลงใด ๆ ในหลักทรัพย์ต่างประเทศที่คงค้างทั้งหมด (โดยไม่รวมจำนวนหลักทรัพย์ต่างประเทศที่ถือโดยหรืออยู่ภายใต้การควบคุมของนิติบุคคลอื่นนั้น) แต่มีผลทำให้หลักทรัพย์ต่างประเทศที่คงค้างมีจำนวนน้อยกว่าร้อยละ 50 (ห้าสิบ) ของหลักทรัพย์ต่างประเทศคงค้างทั้งหมดทันทีหลังจากเกิดเหตุการณ์ดังกล่าว (ซึ่งเหตุการณ์นี้จะเรียกว่า “การควบรวมกิจการกลับ” (Reverse Merger))

8.3 ในกรณีที่ผู้ออกหลักทรัพย์ต่างประเทศทำการเปลี่ยนแปลงมูลค่าที่ตราไว้ (**“ราคาพาร์**”) ของหลักทรัพย์อ้างอิงที่เป็นหลักทรัพย์ต่างประเทศ ผู้ออกใบแสดงสิทธิอาจดำเนินการปรับเปลี่ยนอัตราอ้างอิงของใบแสดงสิทธิหรือดำเนินการใด ๆ ตามที่ผู้ออกใบแสดงสิทธิเห็นสมควรเพื่อสะท้อนการเปลี่ยนแปลงดังกล่าว

ผู้ออกใบแสดงสิทธิจะแจ้งข่าวการปรับเปลี่ยนอัตราอ้างอิงของใบแสดงสิทธิหรือการดำเนินการต่าง ๆ ที่เกี่ยวข้องผ่านระบบการเปิดเผยสารสนเทศของตลาดหลักทรัพย์ไทยโดยไม่ชักช้า (ทั้งนี้ ภายใน 5 (ห้า) วันทำการ นับจากวันที่ผู้ออกใบแสดงสิทธิได้รับข้อมูลจากผู้ออกหลักทรัพย์ต่างประเทศถึงการเปลี่ยนแปลงราคาพาร์ของหลักทรัพย์อ้างอิงที่เป็นหลักทรัพย์ต่างประเทศ) โดยการปรับเปลี่ยนอัตราอ้างอิงของใบแสดงสิทธิหรือการดำเนินการต่าง ๆ นั้นจะมีผลใช้บังคับในวันและเวลาเดียวกันกับที่การเปลี่ยนแปลงราคาพาร์ของหลักทรัพย์อ้างอิงที่เป็นหลักทรัพย์ต่างประเทศมีผลใช้บังคับ

**9.** **การดำเนินการของผู้ออกใบแสดงสิทธิในกรณีที่เกิดเหตุการณ์ที่ทำให้ไม่สามารถจัดให้มีหลักทรัพย์ต่างประเทศในจำนวนที่เพียงพอในการรองรับจำนวนใบแสดงสิทธิที่จำหน่ายได้แล้วและยังไม่ได้ไถ่ถอน รวมทั้งข้อตกลงเกี่ยวกับการชดใช้ค่าเสียหายหรือมาตรการเยียวยาอื่น ๆ ที่ผู้ถือใบแสดงสิทธิจะได้รับ**

กรณีที่ผู้ออกใบแสดงสิทธิไม่สามารถจัดให้มีหลักทรัพย์ต่างประเทศในจำนวนที่เพียงพอในการรองรับใบแสดงสิทธิที่จำหน่ายได้แล้วและยังไม่ได้ไถ่ถอน อาจเนื่องจากเหตุผิดนัดในการส่งมอบที่เกิดขึ้นในต่างประเทศ หรือเหตุอื่น ๆ ผู้ออกใบแสดงสิทธิจะต้องรับผิดชอบตามแต่ละกรณีดังต่อไปนี้

9.1 ผู้ออกใบแสดงสิทธิมีหน้าที่จัดให้มีจำนวนหลักทรัพย์ต่างประเทศในจำนวนที่เพียงพอในการรองรับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ในกรณีที่จำนวนหลักทรัพย์ต่างประเทศไม่เพียงพอในการรองรับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ผู้ออกใบแสดงสิทธิอาจซื้อหลักทรัพย์ต่างประเทศเพิ่มเติม หรือรับซื้อใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศคืนจากผู้ถือใบแสดงสิทธิสำหรับส่วนที่เกินทั้งหมดแล้วทำการไถ่ถอนใบแสดงสิทธิดังกล่าว โดยจะต้องดำเนินการให้แล้วเสร็จภายใน 1 วันทำการ (“วันทำการ” ในข้อนี้หมายถึง วันที่ตลาดหลักทรัพย์ที่หลักทรัพย์ต่างประเทศจดทะเบียนและตลาดหลักทรัพย์ไทยเปิดทำการพร้อมกัน) นับตั้งแต่วันที่ผู้ออกใบแสดงสิทธิตรวจพบจำนวนหลักทรัพย์ต่างประเทศมีจำนวนไม่เพียงพอกับใบแสดงสิทธิ

9.2 กรณีที่ผู้ถือใบแสดงสิทธิไม่สามารถไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศเป็นหลักทรัพย์ต่างประเทศได้ เนื่องจากผู้ออกใบแสดงสิทธิไม่สามารถจัดให้มีหลักทรัพย์ต่างประเทศในจำนวนที่เพียงพอกับความต้องการไถ่ถอนของผู้ถือใบแสดงสิทธิ ผู้ออกใบแสดงสิทธิจะจ่ายค่าเสียหายให้กับผู้ถือใบแสดงสิทธิในอัตราร้อยละ 7.5 (เจ็ดจุดห้า) ต่อปี ของมูลค่าการไถ่ถอนในส่วนที่ไม่สามารถจัดให้มีหลักทรัพย์ต่างประเทศได้ นับตั้งแต่วันที่ผู้ออกใบแสดงสิทธิผิดนัดการส่งมอบหลักทรัพย์ต่างประเทศจนถึงวันที่ผู้ออกใบแสดงสิทธิจัดหาหลักทรัพย์ต่างประเทศมาส่งมอบให้แก่ผู้ถือใบแสดงสิทธิจนครบทั้งจำนวน

**10. มาตรการคุ้มครองผู้ถือใบแสดงสิทธิในกรณีที่ผู้ออกใบแสดงสิทธิไม่สามารถกระจายการถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศได้ตามหลักเกณฑ์ของตลาดหลักทรัพย์ไทย**

10.1 จัดให้มีการรับซื้อคืนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศสำหรับผู้ถือใบแสดงสิทธิทุกรายที่ได้แจ้งความประสงค์ โดยผู้ออกใบแสดงสิทธิอาจจะดำเนินการขายหลักทรัพย์อ้างอิงที่เป็นหลักทรัพย์ต่างประเทศนั้นตามราคาในตลาดหลักทรัพย์ต่างประเทศซึ่งอาจไม่ใช่ราคาที่ดีที่สุด ณ ขณะนั้น หรืออาจคำนวณราคารับซื้อคืนโดยเทียบเคียงราคาปิดตามราคาในตลาดหลักทรัพย์ต่างประเทศของหลักทรัพย์อ้างอิงที่เป็นหลักทรัพย์ต่างประเทศนั้น ทั้งนี้ ให้เป็นไปตามดุลพินิจของผู้ออกใบแสดงสิทธิ สำหรับผู้ถือใบแสดงสิทธิที่ได้แจ้งความประสงค์ในกรณีนี้จะได้รับชำระเป็นเงินสดในรูปของสกุลเงินบาท ซึ่งคำนวณโดยใช้ข้อมูลอัตราแลกเปลี่ยนเงินตราต่างประเทศของธนาคารพาณิชย์ตามที่ผู้ออกใบแสดงสิทธิเห็นสมควร หักด้วยค่าใช้จ่ายในการดำเนินการที่เกี่ยวข้อง โดยผู้ออกใบแสดงสิทธิจะเปิดเผยรายละเอียดที่เกี่ยวข้องผ่านช่องทางที่ตลาดหลักทรัพย์ไทยกำหนด

10.2 จัดให้มีช่องทางในการไถ่ถอนสำหรับผู้ถือใบแสดงสิทธิที่ประสงค์จะขอไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ทั้งนี้ เป็นไปตามวิธีการที่กำหนดในข้อ 6. ในข้อกำหนดสิทธินี้ โดยผู้ออกใบแสดงสิทธิจะเปิดเผยรายละเอียดที่เกี่ยวข้องผ่านช่องทางที่ตลาดหลักทรัพย์ไทยกำหนด

10.3 จัดให้มีผู้ดูแลสภาพคล่องไปจนกว่าผู้ออกใบแสดงสิทธิจะสามารถกระจายการถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศได้ครบถ้วนตามหลักเกณฑ์ของตลาดหลักทรัพย์ไทย โดยตลอดช่วงระยะเวลาดังกล่าวผู้ออกใบแสดงสิทธิจะจัดให้มีการเปิดเผยผลการปฏิบัติงานของผู้ดูแลสภาพคล่องเป็นรายเดือนภายใน 3 วันทำการ นับแต่วันสุดท้ายของแต่ละเดือนผ่านช่องทางที่ตลาดหลักทรัพย์ไทยกำหนดด้วย ทั้งนี้ รายละเอียดการดูแลสภาพคล่องให้เป็นไปตามวิธีการที่กำหนดในหัวข้อที่เกี่ยวข้องในข้อกำหนดสิทธิฉบับนี้

**11. ค่าธรรมเนียมและค่าใช้จ่ายต่าง ๆ ที่เรียกเก็บจากผู้ถือใบแสดงสิทธิ**

ผู้ออกใบแสดงสิทธิมีสิทธิเรียกเก็บค่าธรรมเนียมจากผู้ถือใบแสดงสิทธิ รวมถึงค่าใช้จ่ายต่าง ๆ (ถ้ามี) ได้ โดยรายละเอียดให้เป็นไปตามแบบแสดงรายการข้อมูลและร่างหนังสือชี้ชวนการเสนอขายตราสารแสดงสิทธิในหลักทรัพย์ต่างประเทศ (แบบ 69-DR) และเอกสารแนบท้ายข้อกำหนดสิทธิที่เกี่ยวข้อง

**12. การแก้ไขเปลี่ยนแปลงข้อกำหนดสิทธิ**

การแก้ไขเปลี่ยนแปลงข้อกำหนดสิทธิจะกระทำได้ต่อเมื่อได้รับความเห็นชอบจากผู้ออกใบแสดงสิทธิและที่ประชุมผู้ถือใบแสดงสิทธิ โดยผู้ออกใบแสดงสิทธิต้องระบุในหนังสือนัดประชุมอย่างชัดเจนถึงสาเหตุของการแก้ไขเปลี่ยนแปลงข้อกำหนดสิทธิ และผลกระทบที่เกิดขึ้นหรืออาจเกิดขึ้นกับผู้ถือใบแสดงสิทธิ เว้นแต่กรณีการเปลี่ยนแปลงข้อกำหนดสิทธิที่เป็นประโยชน์ต่อผู้ถือใบแสดงสิทธิอย่างชัดแจ้ง หรือไม่ทำให้สิทธิประโยชน์ของผู้ถือใบแสดงสิทธิด้อยลง หรือการแก้ไขข้อผิดพลาดที่เห็นได้โดยชัดแจ้ง หรือการแก้ไขเพื่อให้เป็นไปตามกฎหมายหรือกฎเกณฑ์ที่เกี่ยวข้อง ให้ผู้ออกใบแสดงสิทธิดำเนินการได้โดยไม่ต้องได้รับความยินยอมจากที่ประชุมผู้ถือใบแสดงสิทธิ โดยไม่ถือเป็นการแก้ไขเปลี่ยนแปลงข้อกำหนดสิทธิ ทั้งนี้ การแก้ไขเปลี่ยนแปลงข้อกำหนดสิทธิต้องไม่เป็นการขัดแย้งกับข้อกำหนดตามประกาศว่าด้วยการเสนอขายตราสารแสดงสิทธิในหลักทรัพย์ต่างประเทศ

ในการแก้ไขเปลี่ยนแปลงข้อกำหนดสิทธิที่ต้องได้รับความเห็นชอบจากที่ประชุมผู้ถือใบแสดงสิทธิ ผู้ออกใบแสดงสิทธิต้องแจ้งการแก้ไขเพิ่มเติมข้อกำหนดสิทธิดังกล่าวต่อสำนักงาน ก.ล.ต. และเปิดเผยผ่านระบบการเปิดเผยสารสนเทศของตลาดหลักทรัพย์ไทย ตามหลักเกณฑ์ที่ตลาดหลักทรัพย์ไทยกำหนด และผู้ออกใบแสดงสิทธิจะต้องส่งสรุปสาระสำคัญของข้อกำหนดสิทธิที่แก้ไขเพิ่มเติมให้แก่ผู้ถือใบแสดงสิทธิภายใน 7 (เจ็ด) วันนับแต่วันที่ได้รับการร้องขอเป็นลายลักษณ์อักษรจากผู้ถือใบแสดงสิทธิ

ทั้งนี้ ผู้ออกใบแสดงสิทธิขอสงวนสิทธิในการเปลี่ยนแปลงตัวแทนในการเก็บรักษาหลักทรัพย์ต่างประเทศที่เป็นประโยชน์ต่อผู้ถือใบแสดงสิทธิ หรือไม่ทำให้สิทธิประโยชน์ของผู้ถือใบแสดงสิทธิด้อยลง รวมถึงเป็นไปตามหลักเกณฑ์ และวิธีการที่หน่วยงานกำกับดูแล หรือหน่วยงานอื่นที่เกี่ยวข้องกำหนด และเป็นไปตามตามหลักเกณฑ์การคัดเลือกตัวแทนในการเก็บรักษาหลักทรัพย์ต่างประเทศที่ระบุในข้อ 3.6 ของข้อกำหนดสิทธิ โดยไม่ต้องได้รับมติผู้ถือใบแสดงสิทธิ และผู้ออกใบแสดงสิทธิจะแจ้งการแก้ไขเพิ่มเติมข้อกำหนดสิทธิดังกล่าวต่อสำนักงาน ก.ล.ต. และเปิดเผยผ่านระบบการเปิดเผยสารสนเทศของตลาดหลักทรัพย์ไทยโดยไม่ชักช้า ตามหลักเกณฑ์และวิธีการที่หน่วยงานกำกับดูแลกำหนด

**13. คำบอกกล่าว**

คำบอกกล่าวและหนังสือโต้ตอบที่กระทำขึ้นภายใต้ข้อกำหนดในข้อกำหนดสิทธิฉบับนี้จะต้อง (ก) ทำเป็นลายลักษณ์อักษร และ (ข) ส่งถึงผู้ออกใบแสดงสิทธิหรือผู้ถือใบแสดงสิทธิโดยทางโทรสาร หรือทางไปรษณีย์อิเล็กทรอนิกส์ (E-mail) หรือทางบริการส่งพัสดุไปรษณียภัณฑ์ หรือไปรษณีย์ลงทะเบียน ไปรษณีย์แบบชำระค่าไปรษณียากรล่วงหน้า ไปรษณีย์ตอบรับ หรือการสื่อสารอื่นใดที่มีลักษณะเทียบเคียงกันกับที่กล่าวข้างต้น หรือส่งตรงถึงผู้ถือใบแสดงสิทธิ โดยส่งไปตามที่อยู่ที่ปรากฏในสมุดทะเบียนผู้ถือใบแสดงสิทธิ หรือที่อยู่ไปรษณีย์อิเล็กทรอนิกส์ (E-mail) ที่ผู้ถือใบแสดงสิทธิได้แจ้งเป็นลายลักษณ์อักษรแก่ผู้ออกใบแสดงสิทธิ หรือที่อยู่อื่นใดตามที่จะได้รับแจ้งเป็นลายลักษณ์อักษรตามวิธีการในข้อนี้

กรณีคำบอกกล่าวและหนังสือโต้ตอบที่ส่งถึงผู้ออกใบแสดงสิทธิ ให้ส่งไปที่

**ธนาคารกรุงไทย จำกัด (มหาชน)**

ที่อยู่ 35 ถนนสุขุมวิท คลองเตยเหนือ เขตวัฒนา กรุงเทพมหานคร 10110

ผู้รับ สายงานธุรกิจตลาดเงินตลาดทุน

ไปรษณีย์อิเล็กทรอนิกส์ [gm-dr@krungthai.com](mailto:gm-dr@krungthai.com)

คำบอกกล่าวและหนังสือโต้ตอบระหว่างผู้ออกใบแสดงสิทธิและผู้ถือใบแสดงสิทธิ จะถือว่าได้ส่งโดยชอบเมื่อ (ก) ได้รับในรูปแบบที่อ่านได้ หากส่งทางโทรสาร หรือ (ข) เมื่อคำบอกกล่าวและหนังสือโต้ตอบนั้นได้เข้าสู่ระบบฐานข้อมูลที่อยู่นอกเหนือการควบคุมของผู้ส่งแล้ว หากส่งทางไปรษณีย์อิเล็กทรอนิกส์ (E-mail) หรือ (ค) ผู้รับได้รับเอกสารถูกต้อง หากส่งทางบริการส่งพัสดุไปรษณียภัณฑ์ ไปรษณีย์ลงทะเบียน ไปรษณีย์แบบชำระค่าไปรษณียากรล่วงหน้า หรือไปรษณีย์ตอบรับ หรือนำส่งด้วยตนเอง

**14. ข้อตกลงอื่น ๆ**

14.1 ในกรณีที่ (ก) ข้อกำหนดหรือข้อความใด ๆ ในข้อกำหนดสิทธินี้ หรือเอกสารที่เกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่เกี่ยวข้องกับข้อกำหนดสิทธินี้ หรือ (ข) เอกสารที่ข้อกำหนดสิทธินี้อ้างถึงฉบับใด กลายเป็นโมฆะ ไม่ชอบด้วยกฎหมาย ไม่สมบูรณ์ หรือใช้บังคับมิได้ในประการใด ๆ ตามกฎหมาย ให้ข้อความอื่น ๆ ที่เหลืออยู่ในข้อกำหนดสิทธินี้ หรือเอกสารที่เกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่เกี่ยวข้องกับข้อกำหนดสิทธินี้ หรือเอกสารที่ข้อกำหนดสิทธินี้อ้างถึงฉบับใด ยังคงชอบด้วยกฎหมาย สมบูรณ์ และใช้บังคับได้ตามกฎหมายและไม่เสื่อมเสียไปเพราะความเป็นโมฆะ ไม่ชอบด้วยกฎหมาย ความไม่สมบูรณ์ หรือการใช้บังคับมิได้ของข้อความหรือเอกสารดังกล่าวนั้น   
 14.2หากมีข้อความใด ๆ ในข้อกำหนดสิทธิฉบับนี้ ขัดหรือแย้งกับกฎหมายหรือประกาศใด ๆ ที่มีผลใช้บังคับตามกฎหมายกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ให้ใช้ข้อตกลงตามกฎหมายหรือประกาศดังกล่าวบังคับกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศแทนข้อความของข้อกำหนดสิทธิฉบับนี้ เฉพาะในส่วนที่ขัดหรือแย้งกันนั้น 14.3ความล่าช้าของผู้ออกใบแสดงสิทธิในการบังคับใช้สิทธิใด ๆ ตามข้อกำหนดสิทธิฉบับนี้ หรือการใช้สิทธิเพียงครั้งเดียวหรือเพียงบางส่วน ไม่ถือว่าเป็นการสละสิทธิหรือตัดสิทธิของผู้ออกใบแสดงสิทธิที่จะบังคับใช้สิทธิใด ๆ ตามข้อกำหนดสิทธิฉบับนี้ และในกรณีที่ผู้ออกใบแสดงสิทธิได้ผ่อนผันการปฏิบัติตามข้อกำหนดสิทธิฉบับนี้ให้แก่ผู้ถือใบแสดงสิทธิ หรือละเว้นการใช้สิทธิในคราวใด ให้ถือว่าการผ่อนผันหรือการละเว้นดังกล่าวเป็นการผ่อนผันหรือการละเว้นเฉพาะคราวเท่านั้น

**15. ผลใช้บังคับ และกฎหมายที่ใช้บังคับ**

ข้อกำหนดสิทธินี้จะมีผลใช้บังคับในวันที่ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

ทั้งนี้ ข้อกำหนดสิทธิฉบับนี้ ให้อยู่ภายใต้บังคับและการตีความตามกฎหมายแห่งราชอาณาจักรไทย และศาลในประเทศไทยเป็นศาลที่มีเขตอำนาจในการวินิจฉัยชี้ขาดข้อพิพาทที่เกิดจากหรือเกี่ยวข้องกับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศนี้

ผู้ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

ธนาคารกรุงไทย จำกัด (มหาชน)

โดย .........................................

นายผยง ศรีวณิช

กรรมการผู้มีอำนาจลงนาม

**เอกสารแนบท้ายข้อกำหนดสิทธิ**

**ข้อกำหนดเพิ่มเติม สำหรับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**

**ที่มีหลักทรัพย์อ้างอิงเป็นหุ้นสามัญของ บริษัท VISA INC.   
ซึ่งเป็นหลักทรัพย์ที่จดทะเบียนในตลาดหลักทรัพย์นิวยอร์ก (NYSE)   
ที่ออกโดย ธนาคารกรุงไทย จำกัด (มหาชน) (เลขอ้างอิง VISA80X)**

เอกสารแนบท้ายข้อกำหนดสิทธิฉบับนี้ เป็นข้อกำหนดเพิ่มเติมที่ใช้สำหรับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่มีหลักทรัพย์อ้างอิงเป็นหุ้นสามัญของ บริษัท VISA INC. ซึ่งเป็นหลักทรัพย์ที่จดทะเบียนใน**ตลาดหลักทรัพย์นิวยอร์ก (NYSE)** (ต่อไปจะเรียกว่า “**หลักทรัพย์ต่างประเทศ**”) ที่ออกโดยธนาคารกรุงไทย จำกัด (มหาชน) (“**ใบแสดงสิทธิ**”) ซึ่งรายละเอียดของใบแสดงสิทธิดังกล่าวจะเป็นไปตามที่ระบุไว้ในข้อกำหนดเพิ่มเติมฉบับนี้ โดยคำและข้อความต่าง ๆ ที่ใช้ในข้อกำหนดเพิ่มเติมฉบับนี้ ให้มีความหมายตามที่ได้นิยามไว้ในข้อกำหนดว่าด้วยสิทธิและหน้าที่ของผู้ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศและผู้ถือใบแสดงสิทธิดังกล่าว สำหรับใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศของธนาคารกรุงไทย จำกัด (มหาชน) (“**ข้อกำหนดสิทธิ**”) ทั้งนี้ ข้อกำหนดเพิ่มเติมฉบับนี้กำหนดรายละเอียดที่สำคัญของใบแสดงสิทธิดังกล่าวข้างต้น รวมทั้งกำหนดรายละเอียดของค่าธรรมเนียมต่าง ๆ ที่ธนาคารกรุงไทย จำกัด (มหาชน) มีสิทธิเรียกเก็บจากผู้ถือใบแสดงสิทธิได้ ตลอดจนกำหนดรายละเอียดเกี่ยวกับการส่งมอบสิทธิประโยชน์ให้ผู้ถือใบแสดงสิทธิ ขั้นตอนการไถ่ถอน และรายละเอียดอื่น ๆ ที่เกี่ยวข้องกับใบแสดงสิทธิดังกล่าว ข้อกำหนดเพิ่มเติมฉบับนี้จะต้องอ่านประกอบกับข้อกำหนดสิทธิ และให้ถือว่าข้อกำหนดเพิ่มเติมฉบับนี้เป็นส่วนหนึ่งของข้อกำหนดสิทธิ ซึ่งใช้บังคับกับผู้ออกใบแสดงสิทธิและผู้ถือใบแสดงสิทธิที่ระบุไว้ในข้อกำหนดเพิ่มเติมฉบับนี้

**ส่วนที่ 1 รายละเอียดของใบแสดงสิทธิ**

ผู้ออกใบแสดงสิทธิ : ธนาคารกรุงไทย จำกัด (มหาชน)

ชื่อของใบแสดงสิทธิ : ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่มีหลักทรัพย์อ้างอิงเป็นหุ้นสามัญของ บริษัท VISA INC. ออกโดย ธนาคารกรุงไทย จำกัด (มหาชน) (เลขอ้างอิง VISA80X)

จำนวนที่ได้รับอนุญาตให้เสนอขาย : [⦁]

ราคาเสนอขายเบื้องต้นต่อหน่วย : เป็นไปตามกลไกตลาดในเวลาที่เสนอขาย

มูลค่ารวมที่คาดว่าจะเสนอขาย : ไม่เกิน 10,000 ล้านบาท

อัตราอ้างอิงของใบแสดงสิทธิ : อัตราส่วน 1 หลักทรัพย์อ้างอิง : 8,000 DR ทั้งนี้ อาจมีการปรับเปลี่ยนได้ ตามที่ระบุไว้ในข้อที่ 8.3 ของข้อกำหนดสิทธิ

วันออกใบแสดงสิทธิ : [⦁]

วันเริ่มมีผลใช้บังคับของข้อกำหนดสิทธิ : วันออกใบแสดงสิทธิ

หลักทรัพย์อ้างอิง : หุ้นสามัญของ บริษัท VISA INC. ซึ่งเป็นหลักทรัพย์ที่จดทะเบียนซื้อขายในตลาดหลักทรัพย์นิวยอร์ก (NYSE)

การจดทะเบียน : ใบแสดงสิทธิที่เสนอขายในครั้งนี้จะนำเข้าจดทะเบียนในตลาดหลักทรัพย์

แห่งประเทศไทย

ตัวแทนในการเก็บรักษา : Maybank Securities Pte. Ltd.

หลักทรัพย์ต่างประเทศ

นายทะเบียนใบแสดงสิทธิ : บริษัท ศูนย์รับฝากหลักทรัพย์ (ประเทศไทย) จำกัด

ผู้ดูแลสภาพคล่อง : บุคคลใด (ซึ่งอาจรวมถึงธนาคารกรุงไทย จำกัด (มหาชน)) ซึ่งผู้ออกใบแสดงสิทธิกำหนดให้เป็นผู้ดูแลสภาพคล่อง

**ส่วนที่ 2 ค่าธรรมเนียมที่ผู้ออกใบแสดงสิทธิเรียกเก็บจากผู้ถือใบแสดงสิทธิ**

1. ค่าธรรมเนียมการไถ่ถอนใบแสดงสิทธิ ไม่เกินร้อยละ 5.0 ของมูลค่าไถ่ถอน โดยมีมูลค่าไถ่ถอนขั้นต่ำที่ 200,000 บาท หรือจำนวนอื่นใดตามที่ผู้ออกใบแสดงสิทธิกำหนด (โดยคำนวณจากจำนวนใบแสดงสิทธิที่ต้องการไถ่ถอนคูณด้วยราคาปิดของวันทำการก่อนหน้า) ทั้งนี้ ผู้ถือใบแสดงสิทธิเป็นผู้รับภาระค่าใช้จ่ายอื่น ๆ ที่อาจเกิดขึ้นในการรับหลักทรัพย์อ้างอิงต่างประเทศในบัญชีซื้อขายหลักทรัพย์ต่างประเทศของผู้ถือใบแสดงสิทธิที่ประสงค์ไถ่ถอน

2. ค่าธรรมเนียมการส่งผ่านผลประโยชน์ที่เป็นเงินให้ผู้ถือใบแสดงสิทธิ ไม่เกินร้อยละ 5.0 ของจำนวนเงินปันผลที่ผู้ถือใบแสดงสิทธิมีสิทธิที่จะได้รับตามสัดส่วนของการถือใบแสดงสิทธิ ไม่ว่าผู้ถือใบแสดงสิทธิจะถือใบแสดงสิทธิในจำนวนหน่วยย่อยเท่าใดก็ตามทั้งนี้ ผู้ถือใบแสดงสิทธิเป็นผู้รับภาระค่าใช้จ่ายอื่น ๆ ที่เกิดขึ้นในการส่งผ่านผลประโยชน์ให้แก่ผู้ถือใบแสดงสิทธิด้วย

3. ผู้ออกใบแสดงสิทธิขอสงวนสิทธิในการเปลี่ยนแปลงค่าธรรมเนียมตามข้อ 1. และ ข้อ 2. ได้โดยไม่ถือว่าเป็นการแก้ไขเพิ่มเติมข้อกำหนดสิทธิ โดยหากมีการเปลี่ยนแปลงค่าธรรมเนียมดังกล่าว ผู้ออกใบแสดงสิทธิจะดำเนินการในแต่ละกรณีดังต่อไปนี้

3.1 กรณีปรับเพิ่มค่าธรรมเนียมไม่เกินร้อยละ 10 ของค่าธรรมเนียมเดิม ผู้ออกใบแสดงสิทธิจะประกาศให้ผู้ถือใบแสดงสิทธิทราบล่วงหน้าไม่น้อยกว่า 60 วัน ผ่านเว็บไซต์ของผู้ออกใบแสดงสิทธิ

3.2 กรณีปรับเพิ่มค่าธรรมเนียมเกินร้อยละ 10 ของค่าธรรมเนียมเดิม ผู้ออกใบแสดงสิทธิจะจัดให้มีการประชุมผู้ถือใบแสดงสิทธิเพื่อขอมติจากผู้ถือใบแสดงสิทธิก่อนที่จะดำเนินการ

3.3 ผู้ออกใบแสดงสิทธิจะจัดให้มีการประชุมผู้ถือใบแสดงสิทธิเพื่อขอมติจากผู้ถือใบแสดงสิทธิ หากค่าธรรมเนียมสุดท้ายที่ปรับเพิ่มขึ้นตามข้อ 3.1 มีอัตราเกินกว่าร้อยละ 10 ของค่าธรรมเนียมเดิม

3.4 กรณีลดค่าธรรมเนียม ผู้ออกใบแสดงสิทธิจะประกาศผ่านเว็บไซต์ของผู้ออกใบแสดงสิทธิ

4. ค่าธรรมเนียมตามข้อ 1. และข้อ 2. ยังไม่รวมถึงผลต่างอัตราแลกเปลี่ยนที่อาจเกิดขึ้นระหว่างการดำเนินการ โดยผู้ถือใบแสดงสิทธิจะต้องเป็นผู้รับผิดชอบในส่วนดังกล่าว

5. ค่าธรรมเนียมที่ระบุในส่วนที่ 2 นี้ ยังไม่รวมภาษีมูลค่าเพิ่ม

**ส่วนที่ 3** ค่าใช้จ่าย**ที่รวมอยู่ใน**ราคาเสนอ**ขายใบแสดงสิทธิ**ทันทีที่ตลาดเปิดการซื้อขาย ณ ราคาเปิ**ด (ATO)**

ค่าใช้จ่ายในการดำเนินการที่เกี่ยวข้องกับการซื้อหลักทรัพย์ต่างประเทศ เช่น Brokerage Fee, Custodian Fee และค่าธรรมเนียมต่าง ๆ ที่ตลาดหลักทรัพย์ต่างประเทศกำหนด เป็นต้น รวมถึงค่าใช้จ่ายในการดำเนินการของผู้ออกใบแสดงสิทธิ และค่าใช้จ่ายอื่น ๆ ที่ถูกเรียกเก็บตามจริงจากนายทะเบียนใบแสดงสิทธิ ทั้งนี้ ไม่เกินร้อยละ 0.4 ของราคาซื้อหลักทรัพย์ต่างประเทศ ซึ่งจะแปลงเป็นเงินบาทโดยใช้อัตราแลกเปลี่ยนตามสกุลเงินที่ใช้ซื้อหลักทรัพย์ต่างประเทศ

**ส่วนที่ 4 การส่งมอบสิทธิประโยชน์ให้ผู้ถือใบแสดงสิทธิ**

ผู้ออกใบแสดงสิทธิตกลงว่า ในกรณีที่ผู้ออกหลักทรัพย์ต่างประเทศมีการให้สิทธิประโยชน์แก่ผู้ถือหลักทรัพย์ต่างประเทศตามรายละเอียดที่กล่าวไว้ในเอกสารแนบท้ายข้อกำหนดสิทธิฉบับนี้ หากการส่งมอบสิทธิประโยชน์แก่ผู้ถือใบแสดงสิทธิไม่เป็นการขัดต่อกฎหมายและหลักเกณฑ์ใด ๆ ภายใต้การกำกับดูแลของหน่วยงานที่เกี่ยวข้องของผู้ออกใบแสดงสิทธิและผู้ออกหลักทรัพย์ต่างประเทศ ผู้ออกใบแสดงสิทธิจะดำเนินการ ดังต่อไปนี้

1. สิทธิในการใช้สิทธิออกเสียงในการประชุมผู้ถือหลักทรัพย์ของผู้ออกหลักทรัพย์ต่างประเทศ

ผู้ถือใบแสดงสิทธิจะไม่มีสิทธิในการออกเสียงลงคะแนนในการประชุมผู้ถือหลักทรัพย์ของผู้ออกหลักทรัพย์ต่างประเทศแต่อย่างใด โดยผู้ออกใบแสดงสิทธิมีสิทธิแต่เพียงผู้เดียวในการจัดการเกี่ยวกับสิทธิดังกล่าว ทั้งนี้ ผู้ออกใบแสดงสิทธิอาจใช้สิทธิออกเสียงลงคะแนนในการประชุมผู้ถือหลักทรัพย์ของผู้ออกหลักทรัพย์ต่างประเทศเพื่อพิจารณาลงประชุมในเรื่องสำคัญ เช่น การเพิ่มทุน การลดทุน การควบรวมกิจการของผู้ออกหลักทรัพย์ต่างประเทศ การเพิกถอนหลักทรัพย์ต่างประเทศออกจากการเป็นหลักทรัพย์จดทะเบียนในตลาดหลักทรัพย์ต่างประเทศ เป็นต้น

2. สิทธิในการรับผลประโยชน์จากหลักทรัพย์ต่างประเทศ

2.1 กรณีที่หลักทรัพย์ต่างประเทศมีการจ่ายปันผลเป็นเงินสด

ผู้ออกใบแสดงสิทธิจะแจ้งข่าวการจ่ายเงินปันผลของหลักทรัพย์ต่างประเทศ พร้อมแจ้งข่าวการจ่ายเงินปันผลของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ เพื่อให้ตลาดหลักทรัพย์ไทยประกาศขึ้นเครื่องหมาย XD (Excluding Dividend) โดยผู้ออกใบแสดงสิทธิจะรายงานต่อตลาดหลักทรัพย์ไทย ล่วงหน้าไม่น้อยกว่า 5 (ห้า) วันทำการก่อนวันปิดสมุดทะเบียนผู้ถือใบแสดงสิทธิ หรือตามระยะเวลาที่ตลาดหลักทรัพย์ไทยกำหนด

โดยปกติแล้วผู้ออกใบแสดงสิทธิจะจ่ายเงินปันผลของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศให้แก่ผู้ถือใบแสดงสิทธิเป็นเงินสด ซึ่งเท่ากับเงินปันผลที่ผู้ออกใบแสดงสิทธิได้รับ หักด้วย (1) ค่าธรรมเนียมตามที่ระบุในข้อ 2 ของส่วนที่ 2 ของข้อกำหนดเพิ่มเติมฉบับนี้ และ (2) ค่าใช้จ่ายในการจัดส่งเงินปันผลให้แก่ผู้ถือใบแสดงสิทธิ เช่น ค่าใช้จ่ายในการส่งเอกสารถึงผู้ถือใบแสดงสิทธิ ค่าใช้จ่ายในการโอนเงิน ค่าใช้จ่ายเกี่ยวกับอัตราแลกเปลี่ยน ค่าใช้จ่ายที่นายทะเบียนใบแสดงสิทธิเรียกเก็บ รวมถึงภาษีที่เกี่ยวข้อง (ถ้ามี) เป็นต้น โดยใช้วิธีจัดสรรตามสัดส่วนของจำนวนหน่วย (Pro-rata) จากเงินปันผลที่คงเหลืออยู่หลังหักค่าธรรมเนียมและค่าใช้จ่ายต่าง ๆ ที่เกี่ยวข้องข้างต้น ทั้งนี้ ตามที่เปิดเผยไว้ในแบบ 69-DR ที่เกี่ยวข้อง

ทั้งนี้ ในกรณีที่ผู้ออกใบแสดงสิทธิได้รับเงินปันผลในครั้งใดเป็นจำนวนที่ต่ำกว่าค่าธรรมเนียมตามข้อ (1) รวมกับค่าใช้จ่ายตามข้อ (2) ผู้ออกใบแสดงสิทธิสงวนสิทธิที่จะไม่ส่งมอบเงินปันผลสำหรับการจ่ายเงินปันผลในคราวนั้นให้แก่ผู้ถือใบแสดงสิทธิ ณ เวลานั้น โดยผู้ออกใบแสดงสิทธิจะเก็บรวบรวมเงินปันผลดังกล่าวไว้จนกว่าเงินปันผลรับที่เก็บรวบรวมมีจำนวนมากกว่าค่าธรรมเนียมและค่าใช้จ่ายในการจัดส่งเงินปันผลที่เกี่ยวข้อง ผู้ออกใบแสดงสิทธิจึงจะทำการส่งมอบเงินปันผลทั้งหมดดังกล่าวหลังหักค่าธรรมเนียมและค่าใช้จ่ายที่เกี่ยวข้องให้แก่ผู้ถือใบแสดงสิทธิในขณะนั้นตามวิธีการจัดสรรที่ระบุไว้ข้างต้น โดยผู้ถือใบแสดงสิทธิทั้งในอดีตและปัจจุบันไม่มีสิทธิโต้แย้ง หรือเรียกร้องค่าเสียหาย หรือเรียกร้องให้ผู้ออกใบแสดงสิทธิรับผิดชอบในความเสียหาย หรือความสูญเสียใด ๆ ไม่ว่าโดยตรงหรือโดยอ้อมที่เกิดจากการดำเนินการดังกล่าว

ผู้ออกใบแสดงสิทธิจะจ่ายเงินปันผลเป็นสกุลเงินบาท ซึ่งจะคำนวณโดยใช้ข้อมูลอัตราแลกเปลี่ยนเงินตราต่างประเทศของธนาคารพาณิชย์ตามที่ผู้ออกใบแสดงสิทธิเห็นสมควร โดยผู้ออกใบแสดงสิทธิจะแจ้งอัตราแลกเปลี่ยนสกุลเงิน และข้อมูลอื่น ๆ ที่เกี่ยวข้อง ผ่านช่องทางในการเข้าถึงข้อมูลที่ผู้ถือใบแสดงสิทธิสามารถเข้าถึงได้ แต่ทั้งนี้ ผู้ถือใบแสดงสิทธิเข้าใจและยอมรับว่าอัตราแลกเปลี่ยนดังกล่าวอาจไม่ตรงกันกับอัตราแลกเปลี่ยน ณ วันที่ผู้ออกใบแสดงสิทธิแจ้งข่าวผ่านระบบการเปิดเผยสารสนเทศของตลาดหลักทรัพย์ไทย ซึ่งจะคำนวณโดยใช้ข้อมูลอัตราแลกเปลี่ยนเงินตราต่างประเทศที่ประกาศโดยธนาคารแห่งประเทศไทย ณ วันที่แจ้งข่าว

2.2 กรณีที่หลักทรัพย์ต่างประเทศมีการจ่ายปันผลเป็นหุ้นที่ออกโดยผู้ออกหลักทรัพย์ต่างประเทศ หรือหุ้นที่ออกโดย  
ผู้ออกหลักทรัพย์อื่น

2.2.1 กรณีที่หลักทรัพย์ต่างประเทศจ่ายปันผลเป็นหุ้นที่ออกโดยผู้ออกหลักทรัพย์ต่างประเทศ

ผู้ออกใบแสดงสิทธิจะดำเนินการตามที่เห็นสมควรอย่างใดอย่างหนึ่ง โดยจะพิจารณาถึงปัจจัยต่าง ๆ ที่เกี่ยวข้อง ซึ่งรวมถึงแต่ไม่จำกัดเพียง ค่าธรรมเนียมและค่าใช้จ่ายในการดำเนินการ ความพร้อมของระบบงาน และจะเลือกแนวทางที่เกิดประโยชน์สูงสุดต่อผู้ถือใบแสดงสิทธิ ดังนี้

1. ผู้ออกใบแสดงสิทธิจะทำการขายหุ้นปันผลนั้นในตลาดหลักทรัพย์ต่างประเทศในราคาที่ผู้ออกใบแสดงสิทธิเห็นสมควร ซึ่งอาจเป็นราคาขายหลักทรัพย์ทันทีที่ตลาดเปิดการซื้อขาย ณ ราคาเปิด (Opening Price) ของวันทำการถัดจากวันที่ได้รับหลักทรัพย์ หรือหากไม่สามารถขายได้ทั้งหมด ณ ราคาเปิด ผู้ออกใบแสดงสิทธิจะทยอยขายให้ได้ราคาสอดคล้องกับราคาเฉลี่ยทั้งวัน และจะนำเงินที่ได้รับจากการขายหุ้นปันผลดังกล่าวหลังหักค่าใช้จ่ายที่เกิดขึ้นจากการขายหุ้นปันผลนั้นในตลาดหลักทรัพย์ต่างประเทศ จ่ายเป็นเงินปันผลของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศให้แก่ผู้ถือใบแสดงสิทธิ โดยผู้ออกใบแสดงสิทธิจะดำเนินการตามหลักเกณฑ์และวิธีการที่กำหนดในข้อ 2.1 ของส่วนที่ 4 ของข้อกำหนดเพิ่มเติมฉบับนี้ หรือ
2. ผู้ออกใบแสดงสิทธิจะทำการออกใบแสดงสิทธิในจำนวนที่มีหลักทรัพย์อ้างอิงที่เป็นหลักทรัพย์ต่างประเทศที่ผู้ออกใบแสดงสิทธิได้รับเนื่องจากการจ่ายปันผลของผู้ออกหลักทรัพย์ต่างประเทศอย่างเพียงพอ โดยผู้ออกใบแสดงสิทธิจะทำการจัดสรรใบแสดงสิทธิดังกล่าวให้แก่ผู้ถือใบแสดงสิทธิตามสิทธิในการได้รับปันผลของผู้ถือใบแสดงสิทธิแต่ละราย หลังหักค่าธรรมเนียมตามที่ระบุในข้อ 2 ของส่วนที่ 2 ของข้อกำหนดเพิ่มเติมฉบับนี้ และค่าใช้จ่ายในการโอนใบแสดงสิทธิดังกล่าวให้แก่ผู้ถือใบแสดงสิทธิ โดยใช้วิธีจัดสรรตามสัดส่วนของจำนวนหน่วย (Pro- rata) ตามที่เปิดเผยไว้ในแบบ 69-DR ที่เกี่ยวข้อง

2.2.2 กรณีที่หลักทรัพย์ต่างประเทศจ่ายปันผลเป็นหุ้นที่ออกโดยผู้ออกหลักทรัพย์อื่น

ผู้ออกใบแสดงสิทธิจะทำการขายหุ้นปันผลนั้นในตลาดหลักทรัพย์ต่างประเทศในราคาที่ผู้ออกใบแสดงสิทธิเห็นสมควร ซึ่งอาจเป็นราคาขายหลักทรัพย์ทันทีที่ตลาดเปิดการซื้อขาย ณ ราคาเปิด (Opening Price) ของวันทำการถัดจากวันที่ได้รับหลักทรัพย์ หรือหากไม่สามารถขายได้ทั้งหมด ณ ราคาเปิด ผู้ออกใบแสดงสิทธิจะทยอยขายให้ได้ราคาสอดคล้องกับราคาเฉลี่ยทั้งวัน และจะนำเงินที่ได้รับจากการขายหุ้นปันผลดังกล่าวหลังหักค่าใช้จ่ายที่เกิดขึ้นจากการขายหุ้นปันผลนั้นในตลาดหลักทรัพย์ต่างประเทศ จ่ายเป็นเงินปันผลของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศให้แก่ผู้ถือใบแสดงสิทธิ โดยผู้ออกใบแสดงสิทธิจะดำเนินการตามหลักเกณฑ์และวิธีการที่กำหนดในข้อ 2.1 ของส่วนที่ 4 ของข้อกำหนดเพิ่มเติมฉบับนี้ ทั้งนี้ ผู้ถือใบแสดงสิทธิรับทราบว่า ผู้ออกใบแสดงสิทธิไม่รับประกันว่าการขายหลักทรัพย์ต่างประเทศจะสามารถทำได้ ณ ราคาขายและ/หรือ ณ อัตราแลกเปลี่ยนที่ดีที่สุดของตลาด

2.3 กรณีที่ผู้ออกหลักทรัพย์ต่างประเทศออกหลักทรัพย์ใหม่ให้แก่ผู้ถือหุ้นของผู้ออกหลักทรัพย์ต่างประเทศโดยไม่คิดค่าตอบแทน

ผู้ออกใบแสดงสิทธิจะแจ้งข่าวการออกหลักทรัพย์ใหม่ให้แก่ผู้ถือหุ้นของผู้ออกหลักทรัพย์ต่างประเทศโดยไม่คิดค่าตอบแทนผ่านระบบการเปิดเผยสารสนเทศของตลาดหลักทรัพย์ไทย ภายใน 5 (ห้า) วันทำการ นับจากวันที่ผู้ออกใบแสดงสิทธิได้รับข้อมูลจากผู้ออกหลักทรัพย์ต่างประเทศ และจะดำเนินการดังนี้

1. ในกรณีที่ผู้ออกหลักทรัพย์ต่างประเทศออกหลักทรัพย์ใหม่ซึ่งเป็นหลักทรัพย์ที่จดทะเบียนซื้อขายในตลาดหลักทรัพย์ต่างประเทศ ผู้ออกใบแสดงสิทธิจะทำการขายหลักทรัพย์นั้นในตลาดหลักทรัพย์ต่างประเทศ ในราคาที่ผู้ออกใบแสดงสิทธิเห็นสมควร ซึ่งอาจเป็นราคาขายหลักทรัพย์ทันทีที่ตลาดเปิดการซื้อขาย ณ ราคาเปิด (Opening Price) ของวันทำการถัดจากวันที่ได้รับหลักทรัพย์ หรือหากไม่สามารถขายได้ทั้งหมด ณ ราคาเปิด ผู้ออกใบแสดงสิทธิจะทยอยขายให้ได้ราคาสอดคล้องกับราคาเฉลี่ยทั้งวัน ทั้งนี้ ผู้ถือใบแสดงสิทธิรับทราบว่า ผู้ออกใบแสดงสิทธิไม่รับประกันว่าการขายหลักทรัพย์ต่างประเทศจะสามารถทำได้ ณ ราคาขายและ/หรือ ณ อัตราแลกเปลี่ยนที่ดีที่สุดของตลาด โดยผู้ออกใบแสดงสิทธิจะนำผลประโยชน์ที่เกิดขึ้นจ่ายให้กับผู้ถือใบแสดงสิทธิตามหลักเกณฑ์และวิธีการที่กำหนดในข้อ 2.1 ของส่วนที่ 4 ของข้อกำหนดเพิ่มเติมฉบับนี้
2. ในกรณีที่ผู้ออกหลักทรัพย์ต่างประเทศออกหลักทรัพย์ใหม่ โดยหลักทรัพย์ดังกล่าวไม่ได้จดทะเบียนซื้อขายในตลาดหลักทรัพย์ต่างประเทศ ผู้ออกใบแสดงสิทธิจะใช้ความพยายามอย่างเต็มที่ในการจำหน่ายหลักทรัพย์ดังกล่าว หรือดำเนินการใด ๆ ตามที่ผู้ออกใบแสดงสิทธิเห็นสมควร โดยจะพิจารณาถึงปัจจัยต่าง ๆ ที่เกี่ยวข้อง ซึ่งรวมถึงแต่ไม่จำกัดเพียง ค่าธรรมเนียมและค่าใช้จ่ายในการดำเนินการ ความพร้อมของระบบงาน และจะเลือกแนวทางที่เกิดประโยชน์สูงสุดต่อผู้ถือใบแสดงสิทธิ โดยผู้ออกใบแสดงสิทธิจะนำผลประโยชน์ที่เกิดขึ้นจ่ายให้กับผู้ถือใบแสดงสิทธิตามหลักเกณฑ์และวิธีการที่กำหนดในข้อ 2.1 ของส่วนที่ 4 ของข้อกำหนดเพิ่มเติมฉบับนี้

ทั้งนี้ หากผู้ถือใบแสดงสิทธิประสงค์จะได้รับหลักทรัพย์ที่ออกใหม่ดังกล่าว ผู้ถือใบแสดงสิทธิที่ถือใบแสดงสิทธิในจำนวนที่เพียงพอในการไถ่ถอนใบแสดงสิทธิเป็นหลักทรัพย์ต่างประเทศได้ สามารถขอไถ่ถอนใบแสดงสิทธิและขอรับหลักทรัพย์ต่างประเทศตามที่กำหนดในส่วนที่ 5 ของข้อกำหนดเพิ่มเติมฉบับนี้ เพื่อดำเนินการใช้สิทธิในการรับหลักทรัพย์ที่ออกใหม่ดังกล่าวต่อไป

2.4 กรณีที่ผู้ออกหลักทรัพย์ต่างประเทศมีการเสนอขายหุ้นเพิ่มทุนหรือหลักทรัพย์ประเภทอื่นแก่ผู้ถือหุ้นเดิมตามสัดส่วนการถือหุ้น (Rights Offering)

ผู้ออกใบแสดงสิทธิจะแจ้งข่าวการเสนอขายหุ้นเพิ่มทุนหรือหลักทรัพย์ประเภทอื่นแก่ผู้ถือหุ้นเดิมตามสัดส่วนการถือหุ้น (Rights Offering) ของผู้ออกหลักทรัพย์ต่างประเทศผ่านระบบการเปิดเผยสารสนเทศของตลาดหลักทรัพย์ไทย ภายใน 5 (ห้า) วันทำการ นับจากวันที่ผู้ออกใบแสดงสิทธิได้รับข้อมูลจากผู้ออกหลักทรัพย์ต่างประเทศ โดยหากผู้ถือใบแสดงสิทธิประสงค์จะซื้อหุ้นเพิ่มทุนหรือหลักทรัพย์ประเภทอื่นดังกล่าว ผู้ถือใบแสดงสิทธิที่ถือใบแสดงสิทธิในจำนวนที่เพียงพอในการไถ่ถอนใบแสดงสิทธิเป็นหลักทรัพย์ต่างประเทศได้ สามารถขอไถ่ถอนใบแสดงสิทธิและขอรับหลักทรัพย์ต่างประเทศตามที่กำหนดในส่วนที่ 5 ของข้อกำหนดเพิ่มเติมฉบับนี้ เพื่อดำเนินการใช้สิทธิซื้อหุ้นเพิ่มทุนหรือหลักทรัพย์ประเภทอื่นดังกล่าวต่อไป

2.5 กรณีที่มีการทำคำเสนอซื้อหลักทรัพย์ต่างประเทศ

ผู้ออกใบแสดงสิทธิจะแจ้งข่าวการทำคำเสนอซื้อหลักทรัพย์ต่างประเทศในตลาดหลักทรัพย์ต่างประเทศผ่านระบบการเปิดเผยสารสนเทศของตลาดหลักทรัพย์ไทย ภายใน 5 (ห้า) วันทำการ นับจากวันที่ผู้ออกใบแสดงสิทธิได้รับข้อมูลจากผู้ออกหลักทรัพย์ต่างประเทศ โดยหากผู้ถือใบแสดงสิทธิประสงค์จะขายหลักทรัพย์ต่างประเทศให้แก่ผู้ทำคำเสนอซื้อหลักทรัพย์ต่างประเทศ ผู้ถือใบแสดงสิทธิที่ถือใบแสดงสิทธิในจำนวนที่เพียงพอในการไถ่ถอนใบแสดงสิทธิเป็นหลักทรัพย์ต่างประเทศได้ สามารถขอไถ่ถอนใบแสดงสิทธิและขอรับหลักทรัพย์ต่างประเทศตามที่กำหนดในส่วนที่ 5 ของข้อกำหนดเพิ่มเติมฉบับนี้ เพื่อดำเนินการขายหลักทรัพย์ต่างประเทศให้แก่ผู้ทำคำเสนอซื้อหลักทรัพย์ต่างประเทศดังกล่าวต่อไป

2.6 กรณีที่มีการเพิกถอนหลักทรัพย์ต่างประเทศจากการเป็นหลักทรัพย์จดทะเบียนในตลาดหลักทรัพย์ต่างประเทศ

ผู้ออกใบแสดงสิทธิจะทำการขายหลักทรัพย์ต่างประเทศในตลาดหลักทรัพย์ต่างประเทศหรือขายให้แก่ผู้รับซื้อหลักทรัพย์ต่างประเทศ (แล้วแต่กรณี) และจะนำเงินที่ได้รับจากการขายหลักทรัพย์ต่างประเทศ หลังหักค่าใช้จ่ายที่เกิดขึ้นจากการขายหลักทรัพย์ต่างประเทศดังกล่าวจ่ายให้แก่ผู้ถือใบแสดงสิทธิ โดยผู้ออกใบแสดงสิทธิจะดำเนินการตามหลักเกณฑ์และวิธีการที่กำหนดในข้อ 2.1 ของส่วนที่ 4 ของข้อกำหนดเพิ่มเติมฉบับนี้

3. สิทธิประโยชน์อื่น ๆ

การดำเนินการจะเป็นไปตามดุลพินิจของผู้ออกใบแสดงสิทธิซึ่งต้องไม่ขัดกับกฎหมาย กฎเกณฑ์ ข้อบังคับ ประกาศ และคำสั่งอื่นใดของหน่วยงานของรัฐ หรือหน่วยงานกำกับดูแลใด ๆ ที่เกี่ยวข้อง รวมถึงเงื่อนไขและข้อจำกัดต่าง ๆ (หากมี) โดยผู้ออกใบแสดงสิทธิจะแจ้งข่าวให้ผู้ถือใบแสดงสิทธิทราบผ่านระบบการเปิดเผยสารสนเทศของตลาดหลักทรัพย์ไทย ภายใน 7 (เจ็ด) วันทำการ นับจากวันที่ผู้ออกใบแสดงสิทธิได้รับข่าวสารจากผู้ออกหลักทรัพย์ต่างประเทศ

**ส่วนที่ 5 เงื่อนไขและขั้นตอนการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**

**เงื่อนไขการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**

1. ผู้ถือใบแสดงสิทธิที่ประสงค์ไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศต้องมีบัญชีซื้อขายหลักทรัพย์ต่างประเทศ และต้องจัดให้ใบแสดงสิทธิ (ซึ่งชำระราคาและส่งมอบเสร็จสิ้นแล้ว) ที่ประสงค์จะไถ่ถอนอยู่ในบัญชีซื้อขายหลักทรัพย์ที่เปิดไว้กับบริษัทหลักทรัพย์ที่ผู้ออกใบแสดงสิทธิกำหนด ในกรณีที่ผู้ถือใบแสดงสิทธิไม่มีบัญชีซื้อขายหลักทรัพย์กับบริษัทหลักทรัพย์ที่ผู้ออกใบแสดงสิทธิกำหนด ผู้ถือใบแสดงสิทธิต้องดำเนินการเพื่อให้มีการโอนใบแสดงสิทธิที่ประสงค์จะไถ่ถอนมายังบัญชีซื้อขายหลักทรัพย์ตามที่ผู้ออกใบแสดงสิทธิกำหนด
2. ผู้ถือใบแสดงสิทธิที่ประสงค์ไถ่ถอนใบแสดงสิทธิ ต้องมีจำนวนใบแสดงสิทธิเพียงพอต่อการไถ่ถอนเพื่อรับหลักทรัพย์ต่างประเทศ
3. เงื่อนไขในการโอนหลักทรัพย์ต่างประเทศจะเป็นไปตามที่ตลาดหลักทรัพย์ต่างประเทศและบริษัทหลักทรัพย์ที่ผู้ถือใบแสดงสิทธิมีบัญชีซื้อขายหลักทรัพย์ต่างประเทศกำหนด

**ขั้นตอนการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ**

1. ผู้ถือใบแสดงสิทธิที่ประสงค์ไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศต้องจัดให้ใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่ประสงค์จะไถ่ถอนอยู่ในบัญชีซื้อขายหลักทรัพย์ที่เปิดไว้กับบริษัทหลักทรัพย์ที่ผู้ออกใบแสดงสิทธิกำหนด ในกรณีที่ผู้ถือใบแสดงสิทธิไม่มีบัญชีซื้อขายหลักทรัพย์กับบริษัทหลักทรัพย์ที่ผู้ออกใบแสดงสิทธิกำหนด ผู้ถือใบแสดงสิทธิต้องดำเนินการเพื่อให้มีการโอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่ประสงค์จะไถ่ถอนมายังบัญชีซื้อขายหลักทรัพย์ของผู้ออกใบแสดงสิทธิตามที่ผู้ออกใบแสดงสิทธิกำหนด ทั้งนี้ มูลค่าไถ่ถอนขั้นต่ำกำหนดไว้ที่ 200,000 บาท หรือจำนวนอื่นใดตามที่ผู้ออกใบแสดงสิทธิกำหนด (โดยคำนวณจากจำนวนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่ต้องการไถ่ถอนคูณด้วยราคาปิดของวันทำการก่อนหน้า)

2. ผู้ถือใบแสดงสิทธิที่ประสงค์ไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศที่มีคุณสมบัติครบตามเงื่อนไขที่กำหนด ต้องแจ้งความประสงค์ไถ่ถอนต่อผู้ออกใบแสดงสิทธิและบริษัทหลักทรัพย์ที่ผู้ถือใบแสดงสิทธิมีบัญชีซื้อขายหลักทรัพย์ต่างประเทศ และกรอกแบบฟอร์มพร้อมทั้งลงนามตามที่ผู้ออกใบแสดงสิทธิและ/หรือบริษัทหลักทรัพย์ที่ผู้ถือใบแสดงสิทธิมีบัญชีซื้อขายหลักทรัพย์ต่างประเทศกำหนด ทั้งนี้ ผู้ถือใบแสดงสิทธิจะต้องชำระเงินค่าธรรมเนียมการไถ่ถอนก่อนเวลา 12.00 น. (ตามเวลาในประเทศไทย) ของวันที่แจ้งความประสงค์ มิเช่นนั้น ผู้ออกใบแสดงสิทธิจะดำเนินการในวันทำการถัดไป

3. ผู้ออกใบแสดงสิทธิจะแจ้งระงับการขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในส่วนที่ผู้ถือใบแสดงสิทธิได้แจ้งความประสงค์ขอไถ่ถอนกับผู้ออกใบแสดงสิทธิ

4. ผู้ออกใบแสดงสิทธิจะนำหลักทรัพย์ต่างประเทศเข้าบัญชีซื้อขายหลักทรัพย์ต่างประเทศของผู้ถือใบแสดงสิทธิที่ประสงค์ไถ่ถอน ภายใน 10 (สิบ) วันทำการ (**“วันทำการ”** ในข้อนี้หมายถึง วันที่ตลาดนิวยอร์ก (NYSE) และตลาดหลักทรัพย์ไทย เปิดทำการพร้อมกัน)

5. ในวันที่หลักทรัพย์ต่างประเทศเข้าบัญชีซื้อขายหลักทรัพย์ต่างประเทศของผู้ถือใบแสดงสิทธิที่ประสงค์ไถ่ถอน ผู้ออกใบแสดงสิทธิจะดำเนินการยกเลิกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศในส่วนที่  
ผู้ถือใบแสดงสิทธิได้แจ้งความประสงค์ขอไถ่ถอนกับผู้ออกใบแสดงสิทธิ

6. กรณีที่พบว่าผู้ถือใบแสดงสิทธิที่ประสงค์ไถ่ถอนไม่ดำเนินการตามเงื่อนไขที่ระบุในข้อ 1 และ 2 ผู้ออกใบแสดงสิทธิขอสงวนสิทธิในการปฏิเสธคำขอของผู้ถือใบแสดงสิทธิได้ และผู้ถือใบแสดงสิทธิจะไม่เรียกร้องค่าเสียหาย หรือค่าใช้จ่ายใด ๆ จากผู้ออกใบแสดงสิทธิทั้งสิ้น

7. กรณีที่ผู้ถือใบแสดงสิทธิที่ประสงค์จะไถ่ถอนมีการกระทำใด ๆ ที่ขัดขวางหรือส่งผลกระทบต่อขั้นตอนการไถ่ถอน ผู้ถือใบแสดงสิทธิจะต้องรับผิดชอบในความเสียหายใด ๆ ที่เกิดขึ้นจนสิ้นเชิง และผู้ออกใบแสดงสิทธิสงวนสิทธิที่จะยกเลิกการปฏิบัติตามคำขอของผู้ถือใบแสดงสิทธิได้ และผู้ถือใบแสดงสิทธิจะไม่เรียกร้องค่าเสียหาย หรือค่าใช้จ่ายใด ๆ จากผู้ออกใบแสดงสิทธิทั้งสิ้น

8. ผู้ออกใบแสดงสิทธิขอสงวนสิทธิในการเรียกเก็บภาษีใด ๆ จากผู้ถือใบแสดงสิทธิ ที่อาจเกิดขึ้นจากการไถ่ถอนใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ หรือการดำเนินการอื่นใดที่เกี่ยวข้อง ตามที่กรมสรรพากรกำหนด

**ส่วนที่ 6 รายละเอียดของเหตุการณ์พิเศษตามข้อ 8.1 แห่งข้อกำหนดสิทธิ**

1. เกิดกรณีที่มูลค่าการซื้อขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศต่อวัน เฉลี่ยย้อนหลัง 3 เดือน น้อยกว่า 5 ล้านบาท

2. เกิดกรณีที่มูลค่าใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศตามราคาตลาด (Market Capitalization) เฉลี่ยย้อนหลัง 3 เดือน ต่ำกว่า 200 ล้านบาท

3. กรณีที่จำนวนผู้ถือใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศน้อยกว่า 50 (ห้าสิบ) ราย

**ส่วนที่ 7 รายละเอียดวิธีการดูแลสภาพคล่อง**

กรณีผู้ออกใบแสดงสิทธิจัดให้มีผู้ดูแลสภาพคล่อง ผู้ดูแลสภาพคล่องจะปฏิบัติหน้าที่ดังต่อไปนี้

1. ผู้ดูแลสภาพคล่องจะรักษาสภาพคล่องทั้งด้านซื้อและด้านขายในช่วงเวลาทำการซื้อขายของตลาดหลักทรัพย์ไทย ให้สะท้อนราคาหลักทรัพย์ต่างประเทศ โดยปัจจัยที่ส่งผลต่อการดูแลสภาพคล่องอาจประกอบด้วย สภาวะตลาดหลักทรัพย์นิวยอร์ก (NYSE) และ สภาวะตลาดหลักทรัพย์ไทย อัตราแลกเปลี่ยนสกุลเงินดอลลาร์สหรัฐ สภาวะเศรษฐกิจสหรัฐอเมริกาสภาวะเศรษฐกิจประเทศไทย เป็นต้น

2. ในสภาวะที่ปัจจัยที่ส่งผลต่อการดูแลสภาพคล่องปกตินั้น ผู้ดูแลสภาพคล่องจะพยายามรักษาให้ราคาเสนอขายต่ำสุด มีค่ามากกว่าราคาเสนอซื้อสูงสุดไม่เกิน 75 ช่วงราคาหลักทรัพย์หรือจำนวนอื่นใดที่ผู้ดูแลสภาพคล่องเห็นสมควร (ซึ่งช่วงราคาซื้อขายของใบแสดงสิทธิจะอยู่ที่ 0.01 บาทในทุกกรณี) โดยจะดูแลสภาพคล่องไม่น้อยกว่า 80% ตลอดช่วงเวลาทำการซื้อขายของใบแสดงสิทธิในตลาดหลักทรัพย์ไทย (ซึ่งปัจจุบันคือช่วงเวลา 20:00 น. – 4:00 น. ทั้งนี้ ไม่นับรวมวันหยุดตามตลาดหลักทรัพย์ นิวยอร์ก (NYSE) โดยในกรณีที่มีการซื้อขายในช่วงเวลาภายหลัง 24:00 น. ของวันทำการต่อเนื่องไปถึงวันถัดไป ให้ถือว่าการซื้อขายในช่วงเวลาดังกล่าวเป็นการซื้อขายในวันทำการด้วย)

3. ในสภาวะที่ปัจจัยที่ส่งผลต่อการดูแลสภาพคล่องปกตินั้น ผู้ดูแลสภาพคล่องจะกำหนดจำนวนเสนอซื้อและเสนอขายขั้นต่ำเท่ากับ 25,000 หน่วยต่อข้างหรือจำนวนอื่นใดที่ผู้ดูแลสภาพคล่องเห็นสมควร โดยผู้ดูแลสภาพคล่องอาจส่งคำสั่งเสนอซื้อและเสนอขายที่ไม่ใช่จำนวนเต็มหน่วยของใบแสดงสิทธิก็ได้

4. เหตุการณ์ที่อาจส่งผลต่อการปฏิบัติหน้าที่ของผู้ดูแลสภาพคล่อง ซึ่งทำให้ผู้ดูแลสภาพคล่องอาจไม่สามารถดำรงช่วงราคาหรือปริมาณเสนอซื้อและเสนอขายได้ มีดังต่อไปนี้

4.1 ตลาดหลักทรัพย์นิวยอร์ก (NYSE) ปิดทำการ

4.2 หลักทรัพย์ต่างประเทศถูกระงับการซื้อขาย หรือถูกเพิกถอนจากตลาดหลักทรัพย์นิวยอร์ก (NYSE)

4.3 ตลาดหลักทรัพย์ไทยสั่งพักการซื้อขายใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ ไม่ว่าด้วยเหตุใด ๆ

4.4 มีเหตุการณ์ขัดข้องในการชำระราคาและส่งมอบใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

4.5 ผู้ดูแลสภาพคล่องไม่มีใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศเพียงพอที่จะปฏิบัติตามหน้าที่

4.6 เมื่อการซื้อขายในตลาดหลักทรัพย์ไทย หรือตลาดหลักทรัพย์นิวยอร์ก (NYSE) มีความผันผวนรุนแรงผิดปกติ

4.7 เมื่อราคาของใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ หรือราคาของหลักทรัพย์ต่างประเทศ มีความผันผวนรุนแรงผิดปกติ

4.8 เมื่ออัตราแลกเปลี่ยนสกุลเงินดอลลาร์สหรัฐ มีความผันผวนรุนแรงผิดปกติ

4.9 เมื่อเกิดเหตุการณ์พิเศษ ตามที่ระบุไว้ในข้อที่ 8.1 ของข้อกำหนดสิทธิ

4.10 เมื่อเกิดกรณีอื่น ๆ ตามที่ผู้ดูแลสภาพคล่องได้แจ้งต่อตลาดหลักทรัพย์ไทย

ผู้ออกใบแสดงสิทธิในผลประโยชน์ที่เกิดจากหลักทรัพย์อ้างอิงที่เป็นหลักทรัพย์ต่างประเทศ

ธนาคารกรุงไทย จำกัด (มหาชน)

โดย .........................................

นายผยง ศรีวณิช

กรรมการผู้มีอำนาจลงนาม